PKR umum semua calon di Selangor kecuali Batu Tiga, Nurul Izzah dijangka bertanding?

Semua calon yang akan mewakili PKR pada Pilihan Raya Negeri (PRN) Selangor diumumkan malam ini kecuali satu kerusi Dewan Undangan Negeri (DUN) Batu Tiga.

20 calon PKR diumumkan malam tadi di Selangor, bagaimanapun calon bagi DUN Batu Tiga tidak diumumkan dan dijangka Datuk Seri Anwar Ibrahim akan meletak anaknya, Nurul Izzah bertanding di kerusi tersebut nanti.

Malah, penyandang ADUN Batu Tiga, Rodziah Ismail juga sudah menyatakan kesediaannya untuk memberi laluan kepada muka baharu untuk menggantikan beliau pada PRN Selangor.

Untuk rekod, Nurul Izzah sebelum ini tewas pada Pilihan Raya Umum Ke-15 (PRU-15) di Parlimen Permatang Pauh, kerusi tradisi PKR yang selama ini menjadi milik anak beranak Presiden PKR itu.

Dalam pada itu, PKR juga mengumumkan Datuk Seri Amirudin Shaari akan mempertahan kerusi Dewan Undangan Negeri (DUN) Sungai Tua.

Selain itu, Menteri Besar Negeri Sembilan, Datuk Seri Aminuddin Harun turut dicalonkan semula di kerusi DUN Sikamat di Negeri Sembilan.

Pada Pilihan Raya Umum ke-14 (PRU-14) lalu, Amirudin menang dengan majoriti 11,374 mengalahkan tiga calon lain bagi DUN berkenaan.

20 Calon PKR Selangor

N09 Permatang: Mohd Yahya Mat Sahri

N10 Bukit Melawati: Thiban Subramaniam

N11 Ijok: Amidi Abdul Manan

N14 Rawang: Chua Wei Kiat

N16 Sungai Tua: Datuk Seri Amirudin Shari

N18 Hulu Kelang: Juwairiya Zulkifli

N19 Bukit Antarabangsa: Mohd Kamri Kamaruddin

N20 Lembah Jaya: Syed Ahmad Syed Abdul Rahman Alhadad (Altimet)

N25 Kajang: David Cheong

N32 Seri Setia: Fahmi Ngah

N33 Taman Medan: Ahmad Akhir Paw

N37 Bukit Lanjan: Phua Pei Lei

N38 Paya Jaras: Khairuddin Othman

N39 Kota Damansara: Amin bin Yazid

N40 Kota Anggerik: Najwan Halimi

N43 Sementa: Erni Afrishah Azizi

N46 Pelabuhan Klang: Azmizam Zaman Huri

N48 Sentosa: Gunarajah R George

N49 Sungai Kandis: Zawawi Ahmad Mughni

N54 Tanjong Sepat: Borhan Aman Shah


Kalimah Allah: MP Tanjong Karang cadang PMX dirujuk ke jawatankuasa Parlimen

Perdana Menteri Datuk Seri Anwar Ibrahim dicadangkan supaya dirujuk ke Jawatankuasa Hak dan Keistimewaan Parlimen bagi memberi penjelasan berhubung isu kalimah Allah, kata Datuk Zulkafperi Hanapi.

Ahli Parlimen (MP) Tanjong Karang itu berkata Anwar yang juga MP Tambun itu didakwa mengelirukan Dewan Rakyat berhubung kenyataannya mengenai isu “Allah” dalam mewajarkan keputusan kerajaan untuk menarik balik rayuan dalam kes Jill Ireland.

“Pada 23 Mei, Tambun (Anwar) menafikan tidak merujuk kepada Yang di-Pertuan Agong dalam menarik balik rayuan kes Allah.

“Datuk Idris Ahmad (MP Bagan Serai) tanya kepada perdana menteri sama ada kerajaan ada merujuk kepada Raja-raja Melayu dan majlis-majlis agama Islam negeri sebelum mereka ‘senyap-senyap’ menarik balik rayuan berhubung kes itu,” katanya di Dewan Rakyat hari ini.

Untuk rekod, Anwar pada 23 Mei lalu memaklumkan kepada Dewan Rakyat bahawa dia telah merujuk dengan Raja-raja Melayu dan majlis agama Islam negeri sebelum memutuskan untuk menarik balik rayuan itu.

Zulkafperi mendakwa Sultan Selangor dalam satu kenyataan berkata perkara itu tidak dirujuk atau dibincangkan dengan baginda.

Sultan Selangor Sultan Sharafuddin Idris Shah dalam titahnya supaya isu itu dirujuk kepada Majlis Kebangsaan Bagi Hal Ehwal Agama Islam (MKI) sebelum dipersembahkan kepada Majlis Raja-raja untuk membuat keputusan muktamad berhubung isu penggunaan kalimah Allah.

Pada 15 Mei, Kementerian Dalam Negeri dan kerajaan Malaysia menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah “Allah” dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis pemberhentian rayuan yang difailkan pada 18 April lepas itu menyatakan bahawa kedua-dua perayu tidak berniat meneruskan notis rayuan dikemukakan pada 12 Mac 2021 dan memberhentikan keseluruhan rayuan di Mahkamah Rayuan tanpa perintah terhadap kos.


Akar umbi Bersatu Johor cadang semua parti politik bekerjasama hadapi UMNO

Semua parti politik tidak kira sama ada pembangkang atau di sebelah kerajaan dicadangkan merangka strategi bersama bagi menghadapi UMNO dan Barisan Nasional (BN) pada Pilihan Raya Negeri (PRN) yang bakal diadakan nanti.

Gesaan itu dilontarkan akar umbi Bersatu di 10 Bahagian dalam kawasan utara Johor sebagai tanda kesepakatan semua parti politik menolak tindakan UMNO yang tamak kuasa dan mementingkan diri tanpa mengambil kira kesusahan hidup dihadapi rakyat negeri itu.

“Kami mencadangkan agar semua pihak khususnya parti politik di negeri Johor merangka strategi ampuh bagi menggagalkan muslihat UMNO dan Barisan Nasional yang dilihat semakin rakus, tamak kuasa dan gelojoh ingin mengadakan pilihan raya di negeri Johor tanpa mengambil kira kesukaran yang dialami oleh rakyat ketika masih berhadapan dengan ancaman wabak Covid-19,” kata 10 Ketua Penerangan Bahagian Bersatu dalam satu kenyataan hari ini.

Cadangan itu hadir susulan gesaan sama yang dilontarkan oleh beberapa pemimpin blok pembangkang, Pakatan Harapan (PH) Johor supaya pintu rundingan dibuka dengan Bersatu bagi menghadapi PRN Johor nanti.

Sebelum ini, Timbalan Pengerusi Amanah Johor, Dzulkefly Ahmad mencadangkan supaya PH membuka pintu rundingan dengan Bersatu bagi mengelak episod PRN Melaka berulang lagi.

Selain itu, seorang lagi bekas Ahli Jawatankuasa Amanah, Mazlan Aliman juga berkata PH perlu memikirkan kerjasama lebih luas berbanding hanya melihat kepada parti pembangkang seperti Pejuang, Warisan dan MUDA.

Langkah tersebut penting jika tidak mahu senario di Melaka dan Sarawak berulang, ia ibarat “serah tengkuk” kepada UMNO dan BN.

Kedua-dua pemimpin tersebut berpandangan langkah tersebut penting jika tidak mahu senario di Melaka dan Sarawak berulang.

Dalam pada itu, 10 Bahagian Bersatu juga menyatakan sokongan terhadap keputusan PAS dan Bersatu yang bersetuju untuk bertanding atas tiket Perikatan Nasional (PN) dan mengutuk tindakan dua Ahli Dewan Undangan Negeri (ADUN) yang keluar parti baru-baru ini.

“Kami Menyokong penuh Resolusi Muzakarah PAS-Bersatu bertarikh 28 dan 29 Januari 2022 yang membuat ketetapan akan bersama menyertai PRN Johor atas nama Perikatan Nasional.

“Kami juga mengutuk tindakan tidak bermaruah dua orang mantan ADUN Bersatu yang keluar parti selepas Dewan Undangan Negeri (DUN) Johor dibubarkan. Tindakan mereka ini sudah dijangka, serta tidak menjejaskan perpaduan BERSATU Johor dan ukhuwah Perikatan Nasional,” kata kenyataan itu lagi.

Sabtu minggu lepas, Sultan Johor, Sultan Ibrahim Sultan Iskandar berkenan pembubaran Dewan Undangan Johor bagi membolehkan PRN diadakan selepas Baginda menerima menghadap Menteri Besar, Datuk Hasni Mohammad di Istana Bukit Serene, Johor.


Bila saya minta bukti, Anwar kata tidak boleh kerana rahsia: Dr Mahathir

Tun Dr Mahathir Mohamad sekali lagi membidas Datuk Seri Anwar Ibrahim yang berterusan mereka-reka cerita dan membuat tuduhan kononnya beliau mencuri duit rakyat.

Dr Mahathir yang sudah menyaman Perdana Menteri (PMX) sebanyak RM150 juta itu berkata, sehingga sekarang Anwar tidak pernah mengemukakan bukti dan hanya membuat tuduhan tidak berasas dalam ceramah.

“Dia (Anwar) kata dia ada bukti berkotak-kotak, tulisan-tulisan bukti pun ada. (Anwar kata) akan tunjuk tetapi bila saya minta tunjuk dia kata tidak boleh, rahsia.

“Kalau awak ada (bukti) tunjuk la pada saya. Tunjuk (bukti) saya curi duit sebab kita tahu ada orang curi duit, dihadap ke mahkamah, dibicara dan dimasukkan di dalam penjara.

“Kalau saya curi duit, tunjuk (bukti) secara terang yang saya curi duit, boleh bawa saya pergi mahkamah adakan perbicaraan,” katanya dipetik laporan media.

Dr Mahathir pada malam tadi menjadi panel semasa Townhall Bicara Negarawan dan Agamawan untuk Rakyat Malaysia di Dewan i-City Convention Centre.

Pada Isnin, media melaporkan Anwar memberi amaran kepada seorang pemimpin politik sama ada memulangkan semula harta yang didakwa dicuri atau bersedia untuk disiasat.

Jelasnya lagi, pihak berkuasa akan diarah untuk menyiasatnya sekiranya pemimpin tersebut gagal berbuat demikian.

Untuk rekod, pada 5 Mei lalu, Dr Mahathir memfailkan saman berjumlah RM150 juta terhadap Anwar berhubung dakwaan bahawa beliau mengumpul kekayaan peribadi ketika berkuasa.

Dalam writ saman dan pernyataan tuntutannya, Dr Mahathir sebagai plaintif mendakwa ucapan Anwar membawa maksud beliau membolot harta untuk keluarga dan kehilangan harta, aset atau saham orang Melayu adalah berkait dengan harta, aset atau saham milik keluarganya.


Tak bela Iswardy: Semua pemimpin PKR kena f**k dengan bekas Setpol

Pemimpin PKR dilihat bertelagah sesama sendiri susulan pendirian parti itu yang mengambil pendekatan menjauhi Pengerusi Pro-Keadilan Sarawak, Iswardy Morni setelah ditahan gara-gara mengeluarkan kenyatan menghina Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Bekas Setiausaha Politik (Setpol) kepada Setiausaha Agung PKR, Datuk Seri Saifuddin Nasution Ismail, Saiful Izham Ramli yang tampil membela Iswardy menyifatkan kenyataan yang dikeluarkan Pengarah Komunikasi PKR, Fahmi Fadzil itu sebagai ‘pendirian yang bodoh’.

Kenyataan Saiful Izham yang sempat dirakam sebelum dibuang dalam Facebooknya.

Fahmi sebelum ini menyatakan, kenyataan Iswardy tidak mewakili parti dan PKR tidak teragak-agak untuk ‘menendang’ Iswardy susulan tindakannya itu.

Tidak dapat membendung kemarahannya, Saiful Izham juga menyelar Fahmi dengan bidasan ‘Fuck you Fahmi’.

Katanya, meskipun cara Iswardy itu salah atau isu-isu yang dibangkitkannya itu sebenarnya adalah realiti yang dihadapi oleh rakyat bawahan.

“Kepada pemimpin di kayangan yang menyokong kenyataan Fahmi itu bodoh, fuck kepada anda juga,” bidasnya menerusi perkongsian di Facebooknya. Bagaimanpun tidak lama kemudian dia memadam hantaran itu.

Agenda Daily sempat mengambil tangkap layar hantaran Facebook berkenaan.

Saiful Izham yang juga bekas Senator PKR mengingatkan pemimpin atasan PKR bahawa pemimpin kecil seperti Iswardy lah yang banyak membantu menaikkan parti dalam kalangan rakyat.

“Selama 22 tahun PKR tidak pernah meninggalkan aktivisnya terutama mereka yang terus menerus membawa perjuangan dan mesej kepada orang awam, sementara anda daripada pemimpin kayangan menikmati keuntungan dan makin lupa diri.

“Sementara (pemimpin kayangan) dikelilingi oleh pengampu, pembodek, dan penjaja fitnah aktivis kecil inilah yang terus membawa harapan kepada parti,”tegasnya.

Terdahulu Agenda Daily melaporkan, PKR enggan tampil membela Iswardy yang juga merupakan seorang penyokong tegar Presidennya, Datuk Seri Anwar Ibrahim selepas ditahan polis semalam.

Sebaliknya, Fahmi menyifatkan kenyataan, Iswardy sebagai tidak mewakili pendirian parti dan video tular tersebut sememangnya diketahui pimpinan PKR.

Iswardy didapati biadab dan menderhaka terhadap Agong dan Raja Permaisuri, Tunku Azizah Aminah Maimunah Iskandariah dalam program secara langsung di Youtubenya.

Terdahulu, Menteri Dalam Negeri, Datuk Seri Hamzah Zainudin berkata, tiga kertas siasatan dibuka berikutan laporan dibuat berhubung video berkenaan.

Kertas siasatan dibuka mengikut Seksyen 4(1) Akta Hasutan 1948, Sekyen 504 Kanun Keseksaan dan Seksyen 233 Akta Komunikasi dan Multimedia 1998.

Dia dilaporkan sudah ditahan.


15 kluster baharu dikesan, tahap jangkitan makin membimbangkan

Jumlah kluster Covid-19 yang dikesan sejak wabak Covid-19 melanda negara awal 2020 hingga hari ini meningkat kepada 6,457 kluster, menurut statistik dikongsi Ketua Pengarah Kesihatan Tan Sri Dr Noor Hisham Abdullah, hari ini.

Daripada jumlah itu, 15 kluster baharu dilaporkan dalam tempoh 24 jam sehingga 12 tengah hari tadi, menjadikan setakat ini 332 kluster masih aktif, manakala 6,125 telah ditamatkan.

Maklumat lengkap semua kluster baharu dan yang masih aktif akan dikemas kini dalam laman sesawang kendalian Kementerian Kesihatan (KKM), Covidnow, tengah malam ini.

Sementara itu, seramai 3,968 pesakit Covid-19 dilaporkan sembuh hari ini menjadikan kumulatif kes pulih meningkat kepada 2,794,354 kes atau 96.8 peratus daripada 2,887,780 kumulatif kes positif.

Dr Noor Hisham juga memaklumkan sebanyak 130 kes import melibatkan 69 warganegara dan 61 rakyat asing turut dikesan dalam tempoh itu.

Katanya, 5,590 daripada keseluruhan 5,720 kes baharu hari ini, adalah penularan tempatan yang turut melibatkan 185 rakyat asing.

Sehingga hari ini, 114 pesakit masih dirawat di unit rawatan rapi dengan 56 daripadanya memerlukan alat bantuan pernafasan.

Daripada 5,720 kes harian yang dilaporkan hari ini, 43 kes atau 0.8 peratus adalah pesakit kategori 3, 4, dan 5, manakala 5,677 kes atau 99.2 peratus lagi melibatkan pesakit kategori 1 dan 2.

Sementara itu, kadar kebolehjangkitan Covid-19 atau Ro/Rt pada jangkaan mengikut kes harian semalam bagi seluruh negara adalah pada nilai Rt 1.14, dengan semua negeri, kecuali Labuan mencatat nilai lebih daripada 1.00

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Berdasarkan data dikongsi Dr Noor Hisham, Perlis mencatat nilai Rt tertinggi iaitu sebanyak 1.24, diikuti Johor (1.20); Pulau Pinang (1.19); Kedah (1.17); Sabah (1.16); dan masing-masing Rt 1.14 bagi Melaka serta Putrajaya.

Selangor pula mencatat nilai Rt 1.13 diikuti Negeri Sembilan (1.11); Kuala Lumpur (1.09); Kelantan (1.08); Perak (1.07); Pahang (1.06); dan masing-masing 1.02 bagi Terengganu serta Sarawak.


Muhyiddin sudah beri cadangan, tapi PM hilang fokus kerana UMNO

Tindakan Perdana Menteri menuding jari kepada Bersatu kononnya ‘menyumbang’ kepada prestasi kerajaan yang hambar adalah tidak wajar kerana pemimpin parti itu dalam Kabinet mahupun Majlis Pemulihan Negara (MPN) sudah melunaskan tanggungjwab yang diberikan.

Timbalan Pengerusi Perikatan Nasional (PN) Johor, Mohd Solihan Badri menegaskan bahawa MPN yang dipengerusikan Tan Sri Muhyiddin Yassin sudah menasihati Datuk Seri Ismail Sabri supaya melaksanakan ‘program luar biasa’ bagi memperkasa semula ekonomi negara yang rentan akibat Covid-19.

Namun, katanya Perdana Menteri dilihat tidak serius dengan pemerhatian Muhyiddin mahupun laporan MPN apabila tiada tindakan komprehensif dilaksanakan kerana lebih banyak melayan gangguan dan ugutan pemimpin UMNO sendiri.

“Akibat memberi tumpuan kepada politiking menyebabkan Perdana Menteri hilang fokus untuk menguruskan kerajaan, rakyat dan ekonomi.

“Ini termasuk mengabaikan cadangan MPN yang diangkat kepada mesyuarat Kabinet yang mempunyai asas kukuh serta boleh dilaksanakan oleh kerajaan.

“Perdana Menteri perlu bersikap profesional dalam mengurus kerajaan kerana jika idea baik tetapi dihalang, yang menerima kesannya adalah rakyat,” katanya.

Solihan berkata PN Johor tidak nampak sesuatu yang baharu sejak Ismail Sabri mengambil alih teraju Kerajaan Pusat kecuali meneruskan perancangan yang dibuat Muhyiddin.

Katanya, ketika negara serantau giat meneruskan projek yang terhenti akibat Covid-19 selain melaksanakan pembangunan baharu yang akan memacu pertumbuhan, negara kita malangnya menjadi perhatian antarabangsa kerana konflik politik yang tidak berkesudahan dan kerakusan pemimpin dengan rasuah.

“Justeru, Perdana Menteri perlu pantas membetulkan keadaan ini dan tidak prejudis dengan teguran Muhyiddin supaya kerajaan serius menyelamatkan negara daripada terus kerugian berbilion ringgit setiap bulan,” katanya lagi.

Antaranya, kata Solihan ialah kepincangan pengurusan ekonomi dan kekurangan tenaga kerja termasuk dalam industri teras seperti kelapa sawit selain kemerosotan nilai ringgit susulan pelbagai faktor yang semakin tidak terkawal.

“Datuk Seri Ismail Sabri juga perlu berani menangani ugutan politik daripadarakan-rakannya dalam UMNO sendiri selain bijak mengimbangi di antara politiking dan keutamaan mengurus kepentingan rakyat,” katanya.


Thailand buka semula tiga lagi pulau pelancongan mulai 15 Julai

Pihak berkuasa Thailand membuka semula sektor pelancongan di tiga lagi pulau – Samui, Phangan dan Tao di Wilayah Surat Thani – selepas berbuat demikian di Pulau Phuket, 15 Julai ini melalui program ‘Model Samui Plus’.

Ketua Setiausaha Pejabat Perdana Menteri, Thanakorn Wangboonkongchana memberitahu media mulai 6 Julai pulau-pulau itu akan mula beroperasi untuk pelancongan antarabangsa kerana 71.4 peratus penduduknya telah divaksin sepenuhnya.

Syarat bagi program ini sama seperti program “Phuket Sandbox” yang dilancarkan pada 1 Julai lalu.

Pada minggu pertama, pelawat asing hanya dibenarkan menetap di Samui dan selepas tujuh hari, baharu mereka dibenar melakukan perjalanan bebas di sekitar Samui, Koh Phangan dan Koh Tao.

Pelancong yang tiba di pulau itu dikehendaki melakukan tiga kali ujian Covid-19 iaitu pada hari pertama ketibaan, hari keenam atau ketujuh dan pada hari ke-13.

Setelah dua minggu dikuarantin di pulau itu, pelancong yang didapati negatif ujian berkenaan akan dibenarkan untuk melawat ke wilayah lain di negara itu.

Gabenor Lembaga Pelancongan Thailand (TAT), Yuthasak Supasorn melaporkan sejumlah 1,000 pelancong asing dijangka tiba dalam 30 hari pertama selepas program ini dilancarkan. Program itu dijangka dapat menghasilkan pendapatan sekurang-kurangnya 100 juta bhat (lebih AS$3 juta) untuk ekonomi wilayah itu.

Pada 5 Julai lalu lebih 1,755 pelancong yang telah menginap di 300 hotel di seluruh Pulau Phuket.

Kerajaan Thailand menjangkakan kira-kira 100,000 pelancong asing akan mengunjungi Phuket pada suku ketiga tahun ini dan menghasilkan 8.9 bilion bhat (AS$278 juta) untuk pendapatan negara. – Agensi


MoU GRS dengan PH tak sah, Hajiji tak layak, kata Ronald Kiandee

Ketua Badan Pimpinan Negeri Bersatu Sabah Datuk Seri Ronald Kiandee menegaskan bahawa pembabitan Gabungan Rakyat Sabah (GRS) dalam menandatangani perjanjian persefahaman (MoU) dengan parti gabungan lain membentuk kerajaan pimpinan Datuk Seri Anwar Ibrahim, semalam, adalah tidak sah.

Naib Presiden Bersatu itu berkata ini kerana Bersatu sebagai parti pengasas dan ahli GRS tidak pernah terbabit dalam sebarang perbincangan berhubung MoU itu.

Beliau yang juga Ahli Parlimen Beluran berkata Bersatu masih ahli sah dalam GRS seperti tercatat dalam perlembagaan gabungan itu, manakala Ketua Menteri Sabah, Datuk Hajiji Noor bukan lagi Pengerusi GRS yang sah kerana sudah keluar Bersatu.

“Bersatu adalah parti pengasas GRS. Menurut Fasal 6.1 (ii) Perlembagaan GRS, Bersatu adalah ahli yang sah badan babungan itu.

“Selaku Ketua Badan Pimpinan Negeri Bersatu Sabah, saya memaklumkan bahawa Bersatu sebagai ahli Badan Gabungan GRS tidak pernah terbabit dalam sebarang perbincangan yang memutuskan supaya GRS memasuki perjanjian persefahaman dengan gabungan parti lain untuk membentuk Kerajaan Persekutuan yang diketuai oleh Pakatan Harapan (PH).

“Saya menegaskan bahawa Datuk Hajiji Noor yang dilantik sebagai Pengerusi GRS atas kapasiti beliau sebagai Ketua Badan Pimpinan Negeri Bersatu Sabah sebelum ini, tidak lagi mempunyai keabsahan untuk kekal sebagai Pengerusi GRS kerana tindakan beliau keluar dari Bersatu,” katanya dalam kenyataan, hari ini.

Berikutan itu, Ronald berkata keahlian Hajiji dalam GRS ketika ini hanyalah sebagai ahli individu, manakala kedudukan beliau sebagai Pengerusi GRS perlu diputuskan semula oleh Majlis Tertinggi GRS.

“Berikutan ini, perjanjian persefahaman gabungan parti politik menyokong Kerajaan Persekutuan pimpinan PH yang ditandatangani Datuk Hajiji Noor sebagai Pengerusi GRS semalam tidak sah dan tidak mewakili aspirasi Bersatu melalui GRS,” katanya.

Semalam, Hajiji mewakili GRS menandatangani MoU parti gabungan bersama PH, Barisan Nasional (BN), Gabungan Parti Sarawak (GPS) dan Parti Warisan (WARISAN).

Pada 10 Disember lalu, Hajiji mengumumkan keputusan sebulat suara pemimpin dan wakil rakyat Bersatu Sabah yang dketuainya keluar daripada parti itu dan menjadi ahli individu dalam GRS sebelum menubuhkan sebuah parti baharu sebagai landasan politik mereka.

Sebelum ini, status empat Ahli Parlimen yang bertanding dalam PRU-15 atas tiket GRS, namun menjadi ahli Bersatu, mencetuskan polimik baharu berhubung akta antilompat parti, apabila turut mengumumkan keluar parti

Empat Ahli Parlimen Bersatu Sabah itu ialah Datuk Armizan Mohd Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Datuk Matbali Musah (Sipitang).


Thai rancang beli lapan F-35 Stealth

Tentera Udara Diraja Thailand (RTAF) sedang mengintai bagi memperoleh lapan jet F-35 Stealth buatan Amerika Syarikat (AS), pesawat perang paling canggih di dunia, untuk mengukuhkan pertahanan negara, kata Panglima RTAF Napadej Dhupatemiya.

Menurutnya tentera udara memerlukan armada jet pejuang baharu memandangkan pesawat F-5 dan F-16 yang sudah berusia telah beroperasi selama lebih tiga dekad.

Apabila pesawat semakin tua, kos penyelenggaraan dan risiko keselamatan berkemungkinan meningkat, katanya.

Jet F-35 stealth, dikeluarkan gergasi pertahanan AS, Lockheed Martin, muncul sebagai pilihan terbaik kerana kosnya lebih rendah, turun kepada AS$82 juta setiap satu, berbanding AS$142 juta ketika model itu mula-mula memasuki pasaran, katanya .

Dengan Saab Gripen buatan Sweden baharu berharga $85 juta seunit sebelum ini, produk Lockheed Martin tidak mampu diperoleh, kata Napadej.

Katanya, bergantung pada rundingan, harga unit F-35 boleh diturunkan kepada hanya melebihi $70 juta setiap satu.

Napadej berkata perancangan bajet untuk proses pemerolehan F-35 akan dimulakan pada tahun fiskal 2023, dan tentera udara bersedia untuk menjawab semua soalan jika ia memilih untuk meneruskan pembelian itu.

Sebuah panel akan ditubuhkan untuk mengkaji program perolehan pesawat bagi mewajarkan permintaan tentera udara, katanya.

Menurut Napadej, tentera udara bukan membeli senjata tetapi meningkatkan langkah keselamatan untuk melindungi rakyat dan kepentingan negara.
Beliau melahirkan keyakinan bahawa jika orang ramai sehaluan dengan tentera udara, mereka akan menyokong program itu.

Memandangkan kelebihan teknologi yang ada, jet F-35 sesuai dengan keperluan negara untuk meningkatkan kuasa udaranya, bahagian penting dalam peperangan moden, katanya.

Tentera udara menyedari kekangan bajet yang disebabkan oleh pandemik Covid-19, katanya, sambil menyatakan bahawa RTAF merancang membuat pembelian secara berperingkat dan memilih produk berkualiti tinggi yang datang dengan pemindahan pengetahuan teknikal.

Napadej berkata tentera udara juga berminat dalam operasi udara moden, terutamanya yang melibatkan Loyal Wingman, sebuah kenderaan udara tanpa pemandu, dalam peperangan.

Dibangunkan oleh tentera udara Australia dan Boeing, ia terbang dalam pasukan dengan pesawat lain untuk memberikan sokongan dan ia boleh dipasang dengan sistem senjata, katanya.

Di bawah rancangan itu, jet pejuang baharu itu akan ditempatkan di Pangkalan Udara Nakhon Ratchasima. – Agensi


Kejayaan PICK pastikan 98 peratus kes bergejala ringan: Khairy

Kejayaan Program Imunisasi Covid-19 Kebangsaan (PICK) memastikan kebanyakan pesakit Covid-19 mengalami gejala ringan, kata Menteri Kesihatan Khairy Jamaluddin.

Beliau berkata dalam Fasa Peralihan ke Endemik kini, hampir 98 peratus kes aktif Covid-19 hanya perlu berisolasi di rumah tanpa rujukan ke hospital.

“Sebanyak 97.6 peratus pesakit Covid-19 menjalani kuarantin di rumah, 0.2 peratus di Pusat Kuarantin dan Rawatan Covid-19, dua peratus di hospital, 0.1 peratus di Unit Rawatan Rapi (ICU) tanpa alat pernafasan dan 0.1 peratus di ICU dengan alat pernafasan,” katanya menerusi catatan di Twitter.

Menurut Khairy, pemantauan Pusat Penilaian Covid-19 Secara Maya (VCAC) dibuat menerusi aplikasi MySejahtera iaitu pesakit perlu mengisi borang Penilaian Kendiri atau Health Assesment Tool (HAT) dua kali sehari tentang gejala mereka.

Lebih 70 peratus kes Covid-19 di rumah mengisi HAT setiap hari dan data ini digunakan untuk mengenal pasti kes yang merosot dan perlu dirujuk ke hospital, katanya menurut laporan Bernama.

Beliau berkata sekiranya data HAT pesakit Covid-19 menunjukkan kemerosotan ketara, notifikasi akan dihantar bagi memberi pilihan kepada pesakit untuk datang ke fasiliti kesihatan.

Malaysia mencatatkan 11,994 kes positif Covid-19 semalam dengan 11,904 kes atau 99.25 peratus dalam kategori satu dan dua atau bergejala ringan manakala 90 kes atau 0.75 peratus dalam kategori tiga, empat dan lima.


Tindakan sekat peruntukan pembangkang ulang skrip dendam politik kesumat: PAS

Kerajaan campuran bersikap pendendam apabila masih cuba menafikan hak wakil rakyat pembangkang yang dipilih semasa Pilihan Raya Umum Ke-15 (PRU-15) lalu, kata PAS.

Ketua Penerangannya, Khairil Nizam Khirudin menggesa supaya Perdana Menteri Datuk Seri Anwar Ibrahim selaku ketua kerajaan mengambil panduan titah Pemangku Raja Pahang baru-baru ini yang menggesa peruntukan sama rata diberikan kepada semua wakil rakyat tanpa mengira kedudukan mereka.

“Pakatan Harapan (PH)-Barisan Nasional (BN) pimpinan Datuk Seri Anwar Ibrahim diminta mengambil panduan dan semangat dari titah Pemangku Raja Pahang, Kebawah Duli Yang Maha Mulia Tengku Hassanal Ibrahim Alam Shah ibni Al-Sultan Abdullah agar wakil rakyat pembangkang juga diberi peruntukan yang adil.

“Ini merujuk kepada titah Baginda dalam Sidang Dewan Negeri Pahang bagi Mesyuarat Pertama Penggal Kedua yang berlangsung baru-baru ini.

“DYMM Tengku Hassanal dalam titah Baginda menyatakan bahawa dalam tempoh 66 tahun ini sepatutnya semua pihak telah matang dan menjadi kerajaan yang meraikan pembangkang kerana mereka juga telah dipilih oleh rakyat,” katanya dalam satu kenyataan.

Ahli Parlimen Jerantut itu berkata tindakan kerajaan campuran yang menyekat peruntukan kepada pembangkang hanya mengulangi sikap pendendam mereka dan dilihat bercakap tidak serupa bikin.

“Tindakan mengenepikan peruntukan buat wakil rakyat pembangkang oleh kerajaan Perdana Menteri ke-10 (PMX) selama ini hanya mengulangi skrip politik dendam kesumat dan ianya amat bertentangan dengan agenda yang pernah PMX perjuangkan semasa menjadi Ketua Pembangkang,” katanya lagi.

Tegasnya, peruntukan kepada pembangkang perlu diberikan tanpa syarat.

“Kami mengulangi gesaan ini kerana kepentingan rakyat perlu diutamakan, bukan hanya survival politik yang menafikan hak wakil rakyat pembangkang yang sah dipilih oleh rakyat.

“Peruntukan juga perlulah diberikan tanpa syarat. Hormatilah pilihan rakyat,” ujarnya lagi.


Ismail Sabri kekal ‘poster boy’ BN, sokongan ahli MT UMNO kukuh

Walaupun menjadi sasaran ahli akar umbi semasa sesi Taklimat Khas petang semalam, namun Datuk Seri Ismail Sabri Yaakob masih kekal buat masa ini sebagai “poster boy” bagi Barisan Nasional BN) untuk menghadapi pilihan raya umum ke-15 (PRU-15).

Malah semasa mesyuarat Majlis Tertinggi (MT) berlangsung semalam, tidak ada isu berhubung “poster boy” dibangkitkan walaupun sebelum ini seorang ahlinya, Datuk Puad Zarkashi mengeluarkan cadangan untuk membatalkan langkah mencalonkan Ismail Sabri sebagai “poster boy” mewakili BN.

Ismail Sabri juga mendapat sokongan kukuh daripada majoriti ahli-ahli MT yang berada dalam mesyuarat semalam walaupun sesi Taklimat Khas pada petang agak panas selepas nama beliau “diboo” oleh akar umbi yang berada dalam Dewan Merdeka.

Terdapat beberapa perkara dibangkitkan semasa mesyuarat MT dan ia banyak berkisar kepada kesesuaian masa untuk mengadakan PRU-15, suara akar umbi berhubung keputusan mahkamah memenjarakan Datuk Seri Najib Razak dan persediaan jentera parti yang dibentang semasa mesyuarat tersebut.

Isu berhubung “poster boy” tidak berbangkit, ia secara tidak langsung Ismail Sabri masih kekal sebagai calon utama gabungan itu sebagai Perdana Menteri (PM) sekiranya mereka memenangi PRU-15 nanti.

Mesyuarat berlangsung dengan penuh suasana kekeluargaan, perbincangan berlangsung dengan penuh sopan-santun dan tiada ahli MT yang terlebih beremosi sepanjang perjalanan mesyuarat yang dipengerusikan oleh Presiden parti, Datuk Seri Ahmad Zahid Hamidi.

Majoriti menghormati kuasa PM dalam menentukan tarikh PRU-15 dan memberinya ruang untuk membuat keputusan bagi membubarkan Parlimen.

“Suasana mesyuarat penuh dengan rasa kekeluargaan, tiada yang beremosi walaupun kita ketahui semasa sesi petang terdapat sedikit provokasi oleh akar umbi dalam Dewan Merdeka,” kata sumber itu.

Untuk rekod, Ismail Sabri tidak menghadiri sesi perhimpunan sebelah petang kerana terdapat program lain yang terpaksa dihadiri di kawasannya.

Dalam pada itu, Setiausaha Agung UMNO, Datuk Seri Ahmad Maslan juga memberitahu semalam tidak akan ada sebarang kenyataan rasmi dikeluarkan selepas berakhir mesyuarat MT dan jika ada mungkin akan dikeluarkan pada hari ini.

Kenyataan Ahmad atau dikenali sebagai Mat Maslan itu agak luar kebiasaan kerana selalunya media akan diberikan kenyataan rasmi daripada UMNO sebaik berakhir mesyuarat.

“Berita tentang UMNO sudah agak banyak selepas Taklimat Khas Presiden petang tadi di Dewan Merdeka.

“Mesyuarat telah berjalan dengan baik, bermula jam 9 malam dan berakhir sekitar jam 11.15 malam.

“Terima kasih,” tulisnya dalam ciapan di Twitter rasmi beliau malam tadi.


Hanya khabar angin, kata Hadi berhubung isu rombak Kabinet

Spekulasi berhubung rombakan Kabinet yang kononnya akan dibuat oleh Perdana Menteri Datuk Seri Ismail Sabri Yaakob sebelum ini hanya khabar angin, kata Presiden PAS Tan Sri Abdul Hadi Awang.

Hadi menyifatkan laporan tersebut yang hangat diperkatakan adalah tidak tepat, bahkan tidak ada keperluan untuk Ismail Sabri mengambil langkah sedemikian memandangkan prestasi kalangan Menteri dan Timbalan Menteri dilihat berjaya menggalas tugas dan tanggungjawab masing-masing dengan baik.

Menurut beliau, desas-desus perubahan dalam barisan Kabinet itu berkemungkinan hanya khabar angin kerana beliau tidak mempunyai maklumat mengenai perkara itu.

“Saya tidak dengar (tentang rombakan), kebiasaannya kalau ada apa-apa Perdana Menteri akan berbincang dahulu, tetapi apabila tiada maklumat, mungkin itu khabar angin.

“Saya rasa tidak perlu rombakan kerana masing-masing (menteri) masih menjalankan tugas dengan baik, tetapi terpulang kepada Perdana Menteri jika mahu membuat penambahbaikan,” katanya hari ini.

Terdahulu, Hadi menyampaikan kuliah Jumaat di Masjid Rusila, Terengganu.

Sebelum ini, media mendedahkan setelah hampir lima bulan menerajui Kerajaan Keluarga Malaysia, Ismail Sabri dijangka melakukan rombakan Kabinet dan melantik Timbalan Perdana Menteri minggu hadapan.

Bagaimanapun, rombakan berkenaan masih dalam proses tawar-menawar untuk memutuskan siapa kekal, siapa ganti atau siapa digugurkan.

Namun, baru-baru ini Ismail Sabri berkata, selagi tiada kenyataan rasmi daripada mulutnya berhubung perkara itu, orang ramai boleh menganggap cerita berkenaan sebagai spekulasi.

Sementara itu, ketika diminta mengulas mengenai pelantikan Timbalan Perdana Menteri, Hadi menyerahkan perkara tersebut kepada Perdana Menteri untuk menentukannya.

“Kalau Perdana Menteri merasakan perlu pembantu, terpulang kepada beliau kerana beliau yang menjalankan tugas,” katanya.


Siap siaga, kekalkan kemerdekaan negara, tangkis ancaman: Acryl

Warga Polis Diraja Malaysia (PDRM) diseru meletakkan diri pada tahap kesiapsiagaan tertinggi dan kekal dengan moto iaitu sedia berkhidmat dalam apa jua situasi, kata Ketua Polis Negara Tan Sri Acryl Sani Abdullah Sani.

Beliau berkata jika dahulu pejuang negara berjaya menuntut kemerdekaan daripada penjajah, kini PDRM pula berada dalam era untuk mengekal kemerdekaan sebuah negara berdaulat agar ia tidak kembali dijajah dalam apa jua bentuk ancaman akan datang, lapor Bernama.

Menurutnya, keutuhan integriti dan disiplin diri yang tinggi adalah satu perkara utama dan tidak boleh dikompromi khususnya membabitkan isu keselamatan negara.

“Jelas sekali bahawa, integriti adalah teras dalam pembentukan dan pemantapan jati diri kita. Tanpa jati diri dan integriti yang kukuh, sudah semestinya dan pastinya kita akan berhadapan dengan kegagalan.

“Sesungguhnya kita berada dalam landasan perjuangan yang menuntut pengorbanan tanpa balasan. Kita hanya mengharapkan sokongan dan doa agar sentiasa berada di bawah lindungan Yang Maha Esa untuk terus berjuang demi memikul amanah dan tanggungjawab demi raja dan negara,” katanya ketika menyampaikan amanat sempena Perhimpuan Bulanan Ketua Polis Negara di Bukit Aman di sini hari ini.

Sementara itu, Acryl Sani berharap Jabatan Siasatan Jenayah terus kekal komitmen dalam mengurangkan kadar indeks jenayah.

“Pada masa sama, kita merangka pelan keselamatan yang lebih komprehensif bagi mendepani cabaran jenayah baharu seperti pornografi kanak-kanak, jenayah siber seksual, buli siber dan pemerdagangan manusia yang semakin dapat perhatian masyarakat.

“Langkah pencegahan yang berterusan dan berstrategi serta pembanterasan jenayah secara agresif dan menyeluruh dapat membina persepsi positif sekali gus menaik imej PDRM di mata masyarakat,” katanya.


Beli rumah AS$10 juta kepada kekasih Malaysia guna wang 1MDB

Perbicaraan kes berkaitan 1Malaysia Development Berhad (1MDB) di Mahkamah Persekutuan Brooklyn, New York mendedahkan sejauh mana wang yang diselewengkan itu mengalir keluar daripada firma berdaulat Malaysia.

Dalam perbicaraan semalam, saksi utama pendakwaan Tim Leissner mengakui telah menggunakan wang yang diterima daripada 1MDB untuk membeli rumah bernilai AS$10 juta (RM41.8 juta) di London untuk kekasihnya dari Malaysia ketika itu, Datuk Rohana Rozhan yang ketika itu merupakan Ketua Pegawai Eksekutif Astro Malaysia Holdings Bhd, lapor Bloomberg.

Leissner, bekas ketua operasi Asia Tenggara Goldman Sachs, memberitahu pendakwa raya Amerika Syarikat (AS), Drew Rolle bahawa Rohana telah mengancam untuk mendedahkan penglibatannya dengan 1MDB.

“Cik Rozhan [sic] sangat kecewa kerana saya memutuskan hubungan kami untuk bersama bakal isteri saya, dengan Kimora.

“Jika saya tidak membelikan dia rumah, dia akan memberitahu pihak berkuasa tentang penglibatan saya dalam skandal 1MDB. Dia mengancam untuk mendedahkan saya.

“Pada masa itu, 2013, saya sangat takut akan perkara itu,” Leissner dipetik sebagai berkata ketika disoal sama ada dia telah memberi Rozana sebarang wang daripada dana pelaburan Malaysia.

Leissner berkahwin dengan personaliti TV AS Kimora Lee Simmons pada 2013.

Menurut laporan berita Bloomberg, Leissner menjalinkan hubungan romantis dengan Rozana dari 2003 hingga 2013.

“Hampir semua orang di wilayah Asia Tenggara mengetahuinya,” Leissner dipetik berkata.

Leissner juga dilaporkan memberitahu mahkamah AS bahawa pada satu ketika, dia telah berunding dengan bosnya ketika itu di Goldman, Richard Gnodde, mengenai Rohana.

Gnodde dilaporkan memberitahu Leissner supaya berhati-hati kerana bank pelaburan AS itu mempunyai urusan perniagaan dengan Astro.

Walaupun nasihat Gnodde, Leissner memberitahu mahkamah bahawa dia meneruskan hubungannya dengan Rohana selama 10 tahun lagi.

Rohana meletak jawatan daripada Astro pada 2019.

Bloomberg berkata ia telah menghubungi Rohana dan Gnodde melalui e-mel tetapi tidak menerima maklum balas segera.

Leissner dilaporkan sebelum ini memberi keterangan dalam perbicaraan yang bermula pada 14 Februari bahawa dia dan Ng adalah “kawan baik” dan telah bekerjasama untuk menipu bos mereka di Goldman tentang rasuah yang sepatutnya diterima untuk perjanjian 1MDB.

Ng adalah ketua perbankan pelaburan Goldman Malaysia dan didakwa bersubahat dengan Leissner untuk mencuci wang yang melanggar undang-undang antirasuah AS.

Sehingga kini, Ng adalah satu-satunya bekas bank Goldman yang menuntut perbicaraan dalam skandal itu.

Pendakwa raya menuduh Ng, 49, menerima sogokan berjuta-juta dolar kerana membantu menggelapkan dana 1MDB.

Ng mengaku tidak bersalah terhadap tuduhan bersubahat dalam pengubahan wang haram dan melanggar undang-undang antirasuah.

Pada tahun 2018, Leissner, 52, mengaku bersalah atas tuduhan serupa dan bersetuju untuk bekerjasama dengan siasatan kerajaan.

Leissner dan anak syarikat Goldman Sachs telah pun mengaku bersalah dalam kes itu, manakala Jho Low, seorang pembiaya bebas yang suka menganjurkan parti mewah di Las Vegas dan Los Angeles, kekal sebagai pelarian.


Konkrit lebuh raya NKVE dalam pembinaan runtuh, dua cedera

Sebahagian konkrit di Lebuhraya Baru Lembah Klang (NKVE) Sungai Buloh-Kota Damansara yang dalam pembinaan setinggi 12 meter runtuh malam tadi menyebabkan dua pekerja warga Bangladesh cedera.

Pengarah Jabatan Bomba dan Penyelamat (JBPM) Selangor Norazam Khamis berkata pihaknya menerima panggilan jam 7.14 malam tadi dan tiba di lokasi kejadian 13 minit kemudian.

Katanya, sembilan pegawai dan anggota dari Balai Bomba dan Penyelamat (BBP) Sungai Buloh dikejarkan ke lokasi kejadian.

“Kejadian melibatkan runtuhan konkrit lebuh raya dalam pembinaan di mana dua pekerja warga Bangladesh yang berusia 20-an dan 40-an megalami cedera ringan.

“Ketika kejadian mereka sedang melakukan kerja di bahagian bawah dan terkena serpihan konkrit,” katanya dalam kenyataan malam ini.

Norazam berkata, mangsa dihantar ke Hospital Sungai Buloh untuk menerima rawatan dan operasi tamat jam 7.34 malam.


Dua lelaki disyaki guna borang rentas negeri palsu ditahan

Dua lelaki dipercayai memalsukan borang rentas negeri untuk ke Kelantan berjaya ditahan polis semasa sekatan jalan raya (SJR) berhampiran Plaza Tol Bentong semalam.

Kedua-dua lelaki berumur 25 dan 34 tahun itu ditahan pada 6.30 petang selepas anggota polis meragui nombor siri pada borang yang dikemukakan mereka, kata Ketua Polis Daerah Bentong Superintenden Zaiham Mohd Kahar.

“Anggota bertugas juga meragui kesahihan cap dan tandatangan ketua balai yang didakwa meluluskan borang itu menyebabkan pegawai polis di lokasi menghubungi balai polis terlibat.

“Semakan mengesahkan nombor siri itu tidak wujud selain polis di balai berkenaan tidak pernah menerima permohonan daripada kedua-dua lelaki tersebut,” menurutnya dalam kenyataan hari ini lapor Bernama.

Beliau berkata kedua-dua lelaki kini disiasat mengikut Seksyen 22(D) Akta Pencegahan dan Kawalan Penyakit Berjangkit 1988 (Akta 342).

“Pemeriksaan lebih ketat akan terus dilakukan di sempadan daerah ini sama ada dari Selangor atau Negeri Sembilan bagi memastikan penularan wabak COVID-19 di Pahang dapat dikawal,” katanya sambil menambah setakat semalam, tujuh individu telah ditahan di SJR Bentong bagi membantu siasatan memalsukan borang rentas negeri.


Kes baharu naik semula dua hari berturut-turut, Sarawak tertinggi

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi naik lagi dua hari berturut-turut setelah merekodkan angka terendah pada 4 Oktober dengan mencatat 8,075 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu 9,380 jangkitan baharu direkodkan berbanding 8,817 kes semalam.

Beliau berkata angka itu menjadikan keseluruhan kes sejak awal tahun lalu hingga hari ini meningkat kepada 2,303,837 kes.

Berdasarkan statistik yang dikongsi beliau, lapan negeri merekodkan peningkatan jangkitan hari ini dengan Sarawak mencatat 1,505 kes berbanding 1,361 kes semalam, dan Kelantan (1,170 kes hari ini, 1,063 semalam).

Jangkitan Covid-19 di Johor melonjak semula kepada 1,105 kes berbanding 886 yang dicatatkan semalam, diikuti Terengganu (704 kes hari ini, 356 semalam); Perak (629 hari ini, 473 semalam); Pulau Pinang (623 hari ini, 595 semalam); Negeri Sembilan (191 hari ini, 122 semalam); dan Labuan (8 hari ini, 3 semalam).

Sementara itu, beliau turut mengingatkan walaupun trend Covid-19 di Malaysia kini menunjukkan penurunan, ia bukan alasan kepada orang ramai untuk melonggarkan langkah-langkah kesihatan awam.

“Bagi pihak KKM, tahap kesiapsiagaan akan terus dipertingkatkan kerana pandemik ini bukanlah yang terakhir yang akan kita hadapi.

“Tetapi pengalaman ini mengajar kita untuk terus bersedia dan memperkukuhkan sistem penjagaan kesihatan bagi menghadapi ancaman wabak baharu pada masa hadapan,” katanya.


Permohonan Rosmah gugur hakim perbicaraan ditolak buat kali ketiga

Mahkamah Tinggi Kuala Lumpur hari ini (Khamis, 1 September 2022) menolak permohonan Datin Seri Rosmah Mansor untuk menyingkir hakim perbicaraan Mohamed Zaini Mazlan daripada mendengar dan membuat keputusan berhubung kes rasuah projek solar hibrid sekolah-sekolah luar bandar di Sarawak.

Ia adalah kali ketika mahkamah menolak permohonan isteri Datuk Seri Najib Razak – bekas Perdana Menteri Malaysia yang kini menjadi banduan di Penjara Kajang – untuk menyingkirkan hakim Mohamed Zaini Mazlan daripada mengendalikan perbicaraan kesnya.

Pada 25 April lalu, Mahkamah Tinggi Kuala Lumpur menolak permohonan kedua Rosmah untuk menyingkirkan Hakim yang mendengar kes pengubahan wang haram (AMLA) dan gagal mengisytiharkan pendapatan kepada Lembaga Hasil Dalam Negeri (LHDN).

Mohamed Zaini menyatakan permohonan kali kedua Rosmah adalah berdasarkan alasan yang sama dikemukakan dalam permohonan kali pertamanya.

Rosmah yang juga digelar ‘First Lady Of Malaysia’, pada 14 Disember 2021, gagal dalam permohonannya buat kali pertama untuk menyingkirkan hakim Mohamed Zaini berhubung kes yang sama.

Ketika menolak permohonan kali ketiga hari ini, Mohamed Zaini berkata beliau tidak pernah membaca kertas penghakiman yang disediakan unit penyelidikan Mahkamah Tinggi.

Menurutnya beliau sendiri menyediakan 200 keputusan penghakiman sebelum ini dan kesemuanya dilakukan sendiri.

Terdahulu, peguam Rosmah, Datuk Jagjit Singh berkata dokumen yang didakwa bocor tersebut adalah draf penghakiman yang disediakan oleh pihak ketiga untuk hakim Mohamed Zaini.

Jagjit berkata demikian ketika Mohamed Zaini bertanya apakah dokumen itu sebenarnya, yang menjadi asas kepada permohonan pembelaan agar dia digugurkan daripada mendengar kes tersebut.

Jagjit merujuk salinan dokumen didakwa bocor berkaitan kes rasuah Rosmah, yang disiarkan dalam sebuah blog.

Pada Selasa (30 Ogos), Rosmah memfailkan permohonan menyingkirkan Mohamed Zaini atas alasan kononnya penghakiman kesnya bocor. Keputusan penghakiman itu disediakan oleh pihak lain yang telah tular di media pada 26 Ogos.

Asas bagi Rosmah, yang pernah menerajui pejabat bahagian ‘Wanita Pertama Malaysia (FLOM)’, adalah berdasarkan kebocoran keputusan penghakiman yang dikatakan untuk kesnya yang diterbitkan sebuah blog hujung minggu lalu, yang kini dalam siasatan polis.

Ia merupakan kebocoran kedua mengenai prosiding kehakiman kerana minggu lepas, draf penghakiman melibatkan Najib diterbitkan blog sama, sebelum pendaftar Mahkamah Persekutuan membuat laporan polis.

Blog terbabit dikendalikan seorang penulis yang kini bersembunyi di luar negara setelah beberapa waran tangkap dikeluarkan terhadapnya.

Dalam permohonannya, Rosmah mendakwa kebocoran itu telah mengurangkan keyakinannya terhadap keupayaan dan integriti Mohamed Zaini sebagai hakim bicara untuk membuat keputusan dengan saksama.

Rosmah sebelum ini menghadapi tiga pertuduhan rasuah melibatkan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.

Mohamed Zaini dijangka membuat keputusan berhubung kes rasuan Rosmah hari ini.


Kerajaan mansuh AP import makanan serta-merta, pastikan bekalan cukup

Kerajaan bersetuju untuk tidak mengenakan permit import (AP) bagi mengimport sebarang bahan makanan berkuat kuasa serta-merta, kata Perdana Menteri Datuk Seri Ismail Sabri Yaakob.

Beliau berkata keputusan itu dicapai dalam mesyuarat Kabinet yang dipengerusikannya hari ini bagi memastikan bekalan makanan negara mencukupi.

“Ini akan membolehkan semua pihak untuk mengimport sebarang bahan makanan ke negara ini,” katanya kepada pemberita ketika menghadiri majlis sambutan Aidilfitri Jabatan Perdana Menteri (JPM) di Puspanitapuri di sini hari ini.

Bernama melaporkan beliau berkata Kementerian Pertanian dan Industri Makanan (MAFI) akan mengumumkan butiran lanjut berhubung AP untuk import bahan makanan itu.

“Dulu ada AP daging dan lembu, mulai hari ini tidak ada lagi dan sesiapa sahaja boleh import apa sahaja bahan makanan dari negara luar untuk pastikan bekalan cukup,” katanya.

Media sebelum ini melaporkan Malaysia mungkin mengalami krisis makanan yang teruk sekiranya pelbagai masalah seperti inflasi, kenaikan harga minyak, cuaca ekstrem, pandemik Covid-19 dan konflik antara Rusia dan Ukraine berlarutan.

Setiap tahun Malaysia merekodkan lebih RM50 bilion import bahan makanan asas, dengan barangan seperti beras sebanyak 30 peratus, daging lembu (78 peratus), daging kambing (hampir 90 peratus) dan sayur kobis bulat (60 peratus).

Ismail Sabri berkata beliau juga telah mengarahkan MAFI untuk menyediakan pelan jangka panjang dan pendek bagi mengelak berlakunya krisis makanan di negara ini susulan isu seperti konflik Rusia-Ukraine.

“Kita tahu seluruh dunia bimbang, bukan kita sahaja bimbang dengan kesan perang yang sebabkan kekurangan dari segi bekalan makanan. MAFI juga diminta mengambil tindakan segera berhubung isu kos sara hidup yang meningkat,” katanya.

Fenomena akibat konflik Rusia-Ukraine memberi kesan kepada seluruh dunia apabila inflasi pelbagai negara terus meningkat.

Mengenai laporan sekumpulan kartel industri ternakan ayam merancang menutup ladang ternakan sebagai protes kerana bayaran subsidi harga ayam lambat, Ismail Sabri berkata beliau telah meminta MAFI untuk mencepatkan dari segi pembayaran itu.

“Saya pun dapat laporan ada prosedur tertentu agak melewatkan, jadi kita minta MAFI supaya mencepatkan dari segi pembayaran,” katanya.

Menurut laporan media, sekumpulan kartel industri ternakan ayam didakwa merancang menutup ladang ternakan pada Sabtu dan Ahad ini sebagai protes kepada kerajaan yang dikatakan lambat melakukan bayaran subsidi harga ayam sebanyak 60 sen.


Selepas Malaysia tewas, orang ramai kritik keadaan padang dalam FB PM

Keadaan padang Stadium Nasional Bukit Jalil (SNBJ) yang teruk menjadi bualan orang ramai selepas kekalahan pasukan Malaysia kepada Bahrain 2-1 malam tadi.

Majoriti pengguna media sosial Facebook (FB) membanjiri ruang komen akaun Perdana Menteri Datuk Seri Ismail Sabri Yaakob dengan meluahkan rasa kecewa melihat keadaan padang yang dipenuhi air selain berselut.

Selain itu, turut dikongsi warga media sosial petugas stadium yang terpaksa menggunakan penyodok untuk mengeluarkan air hujan yang bertakung di atas padang susulan hujan lebat melanda sekitar Lembah Klang pada petang semalam.

“YAB PM tolong upgradde pada SBNJ segera,” kata seorang pengguna akaun FB bernama Zuan Azmi.

“YAB PM, nampaknya tiada peruntukan untuk buang air hujan daripada padang,” kata seorang lagi pengguna FB bernama Muhammad Rafiq Md Zaid.

Selain itu, pengguna Facebook juga mempersoalkan berhubung peruntukan yang disalurkan kepada pihak pengurusan stadium tetapi keadaan padang masih teruk.

“Kenapa padang itu selenggara macam padang sekolah. Mohon siasat peruntukan,” kata Mohd Aziz.

Semua komen tersebut dihantar dalam ruang komen akaun FB Ismail Sabri.

Untuk rekod, Ismail Sabri juga hadir menonton perlawanan Kumpulan E saingan Kelayakan Piala Asia 2023 antara Malaysia menentang Bahrain.

Jaringan sepakan penalti pemain gantian Abdulla Yusuf Helal pada penghujung perlawanan memusnahkan impian Malaysia mencipta kejutan ke atas Bahrain.

Pada aksi di Stadium Nasional di Bukit Jalil itu, Helal menjaringkan gol kemenangan apabila menyempurnakan sepakan penalti pada minit ke-81 yang diberikan pengadil dari Tajikistan Sadullo Gulmurodi selepas penjaga gol Mohd Farizal Marlias menjatuhkan Ali Jaafar Madan dalam kotak penalti.

Terdahulu, pemain naturalisasi Mohamadou Sumareh membuka tirai jaringan buat Malaysia pada minit ke-55 sebelum Ali Abdulla Haram menyamakan kedudukan buat Bahrain dua minit berselang.

Beraksi di depan lebih 63,000 penyokong, Malaysia ternyata lebih mendominasi 45 minit pertama permainan dengan beberapa siri serangan sementara benteng pertahanan Bahrain bekerja keras menyerap asakan demi asakan skuad Harimau Malaya.

Dalam pada itu, Ismail Sabri menzahirkan rasa bangga dengan semangat juang yang ditunjukkan para pemain Harimau Malaya pada perlawanan menentang Bahrain.

Menerusi catatan di Facebook, beliau berkata kalah menang itu adat pertandingan dan skuad kendalian Kim Pan Gon perlu terus berjuang untuk perlawanan seterusnya.

“Buat para pemain, ini bukan pengakhiran tetapi peluang untuk kita buat lebih baik selepas ini. Ayuh bangkit!” katanya.


Hadi diberi status menteri walau tak kerja kata Razlan

Ahli Majlis Kerja Tertinggi (MKT) UMNO, Datuk Mohd Razlan Rafii mendakwa kerajaan terpaksa memberi jawatan berstatus menteri kepada Presiden PAS, Tan Sri Abdul Hadi Awang demi mendapatkan sokongan parti Islam itu lapor Malaysiakini.

Tegasnya, bagi mewujudkan kerajaan yang stabil sesebuah pentadbiran tidak boleh dibina atas percaturan politik semata-mata.

“Kamu bayangkan, seorang yang berjawatan presiden parti, tidak mampu bekerja untuk negara tetapi terpaksa diberi tempat disebabkan dia presiden parti. Seperti Hadi Awang. Beliau terpaksa diberi tempat berjawatan bertaraf menteri disebabkan pencaturan politik.

“Disebabkan kita nak dia (PAS) punya sokongan, kita bagi dia tempat. Walaupun tidak ada kerja yang dia buat, tetapi terpaksa bagi sebab perlukan sokongan dia dan ada banyak juga perkara-perkara itu terjadi,” katanya yang akui terguris dengan tindakan PAS memutuskan kerjasama dan memilih memperkukuh kerjasama dengan PN bagi menghadapi Pilihan Raya Umum ke-15 (PRU-15).

Razlan turut mendakwa perkara sama dilakukan oleh pentadbiran Pakatan Harapan ketika memerintah selama 22 bulan.

Menurut laporan tersebut, dakwaaan lantikan politik atas dasar kroni dalam penjawatan kerajaan turut dilemparkan kepada UMNO sebelum ini malah ada yang mendakwa pentadbiran BN yang memulakan amalan sedemikian.

Namun Razlan menegaskan perkara tersebut tidak pernah berlaku ketika BN memerintah.

“Ini tak pernah berlaku dalam masa 60 tahun, 70 tahun kita merdeka. 60, 70 tahun kita (BN) memerintah tak pernah berlaku perkara ini. Jadi inilah yang kita cuba hentikan.

“Kenapa BN istiqamah dan dan fokus untuk pergi kepada solo? Sebab kita tak nak pentadbiran (kerajaan gabungan dengan PN) ini membelenggu kita untuk mentadbir negara,” katanya.

Menyentuh soal hubungan UMNO dengan Bersatu, Razlan menyifatkan ia seolah-olah hubungan PAS dengan parti serpihannya, Amanah yang menyebabkan perpecahan dalaman parti.

Bagaimanapun, Razlan melahirkan yakin parti Melayunya itu akan meraih mandat besar pada PRU15 ini bagi membolehkan parti itu menubuhkan kerajaan tanpa kerjasama dengan PAS.

“Tidak bersama dengan PAS, insya-ALLAH UMNO-BN boleh menubuhkan kerajaan. Bersama dengan PAS, insya-ALLAH kita boleh mewujudkan 3/4 kemenangan kerusi, itu saja.

“Sebab itu kita buka kepada mereka untuk bersama dengan kita. Jadi, adakah salah Umno buat? Umno tak salah buat,” katanya.


17 bulan, 9 pakej bantu rakyat dan rangsang ekonomi kerajaan PN

Malaysia semakin hampir menuju ke arah imuniti kelompok dalam menangani pandemik Covid-19 menjelang akhir tahun ini dan ia adalah satu daripada usaha keras Tan Sri Muhyiddin Yassin sebaik dilantik sebagai Perdana Menteri pada 1 Mac tahun lepas.

Kini, terserah kepada kepimpinan baharu negara untuk mencorakkan hala tuju Malaysia terutamanya dalam usaha memerangi Covid-19, selepas figura politik berusia 74 tahun yang menerajui kerajaan Perikatan Nasional (PN) itu memutuskan untuk melepaskan jawatannya selaku pemimpin utama negara bersama-sama dengan barisan Kabinetnya.

Dalam tempoh 17 bulan pentadbiran Muhyiddin, terdapat sembilan program bantuan dan pakej rangsangan untuk membantu rakyat dan sektor ekonomi, terkesan dengan wabak yang mengancam negara sejak awal tahun lepas.

Inisiatif yang dilaksanakan adalah Pakej Rangsangan Ekonomi Prihatin Rakyat (PRIHATIN) melibatkan peruntukan RM250 bilion (Mac 2020), Pakej Rangsangan Ekonomi Prihatin Rakyat (PRIHATIN Tambahan) sebanyak RM10 bilion (April 2020).

Pelan Jana Semula Ekonomi Negara (PENJANA) melibatkan perbelanjaan sebanyak RM35 bilion (Jun 2020), Pakej Kerangka Inisiatif Tambahan Prihatin (KITA Prihatin) dengan peruntukan RM10 bilion (September 2020), Pakej Bantuan Perlindungan Ekonomi dan Rakyat Malaysia (PERMAI) bernilai RM15 bilion (Januari 2021), Program Strategik Memperkasa Rakyat dan Ekonomi (PEMERKASA) dengan peruntukan RM20 bilion (Mac 2021).

PEMERKASA Plus bernilai RM40 bilion (31 Mei 2021), Pakej Perlindungan Rakyat dan Pemulihan Ekonomi (PEMULIH) bernilai RM150 bilion (28 Jun 2021) dan terakhir inisiatif Perkukuh Pelaburan Rakyat (PERKUKUH) bagi menyusun semula peranan dan memperbaharui keupayaan syarikat pelaburan berkaitan kerajaan (GLIC) Malaysia.

Dalam usaha mengekang penularan wabak Covid-19 yang memerlukan pendekatan luar biasa, Ahli Parlimen Pagoh itu mengambil tindakan drastik dengan memperkenalkan Perintah Kawalan Pergerakan (PKP) pada Mac 2020, yang ketika itu merekodkan kes baharu sekitar tiga angka.

Tindakan PKP yang dilaksanakan secara berperingkat meliputi PKP Diperketatkan, PKP Bersyarat, PKP Pemulihan disambut baik rakyat. Seruan Muhyiddin untuk terus kekal di rumah dan ayat ‘please stay at home’. ‘Jangan ke sana, ke sini’ turut melekat di minda rakyat bahkan turut diparodikan.

Moratorium penuh, Bantuan Prihatin Nasional (BPN) iaitu bantuan pemberian tunai secara sekali bayar (one-off) meliputi kumpulan M40, menepati keperluan rakyat yang kemudiannya memberikan gelaran ‘Abah’ kepada Muhyiddin, yang juga Ahli Dewan Undangan Negeri (ADUN) Gambir, atas keprihatinannya.

Desakan rakyat terhadap pengeluaran wang simpanan Kumpulan Wang Simpanan Pekerja (KWSP) turut dipertimbangkan secara berhati-hati, dengan pertimbangan terhadap simpanan ketika bersara menjadi keutamaan kerajaan, sebelum meluluskannya.

Hasilnya, tiga inisiatif membabitkan KWSP diumumkan Muhyiddin seperti i-Lestari, i-Sinar dan i-Citra, sebagai memenuhi kehendak rakyat, selain bagi mengurangkan bebanan kewangan yang ditanggung mereka, susulan pelaksanaan PKP yang meliputi beberapa fasa, menyebabkan terdapat beberapa sektor terpaksa dihentikan operasi seketika.

Bagi menjayakan dan meyakinkan rakyat tentang keperluan pengambilan vaksin untuk mengurangkan risiko jangkitan Covid-19, bapa kepada empat cahaya mata itu, turut menjadi antara individu pertama di Malaysia menerima suntikan vaksin pada 23 Feb.

Mengenai Program Imunisasi Covid-19 Kebangsaan (PICK) yang dilancarkan pada 24 Feb bagi memberikan vaksinasi untuk membendung pandemik itu, Muhyiddin menyasarkan 80 peratus populasi di negara ini atau 26.5 juta individu menerima vaksin secara percuma dan setakat ini RM5 bilion diperuntukkan untuk tujuan itu.

Setakat ini, program berkenaan telah menunjukkan perkembangan awal positif dengan penurunan bilangan kes kategori tiga hingga lima di enam negeri iaitu Wilayah Persekutuan Labuan, Sarawak, Negeri Sembilan, Selangor, Kuala Lumpur dan Putrajaya yang melebihi 40 peratus.

Usaha kerajaan PN menerusi Kementerian Kesihatan (KKM) dan Pasukan Petugas Khas Imunisasi Covid-19 (CITF) membolehkan kadar pemberian vaksin lengkap di Lembah Klang kini mencapai 64.7 peratus, sekali gus menyumbang kepada penurunan kemasukan pesakit ke wad.

Setakat ini, sebanyak 32.9 peratus atau 10,734,415 populasi negara telah melengkapkan dua dos suntikan vaksin Covid-19.

Bagi mengatur strategi peralihan keluar negara daripada krisis kesihatan, pada akhir Julai Muhyiddin memperkenalkan Pelan Pemulihan Negara (PPN) yang mengandungi empat fasa pelaksanaannya.

Kini, tujuh negeri berada di Fasa Satu iaitu Selangor, Kuala Lumpur, Putrajaya, Negeri Sembilan, Kedah, Johor dan Melaka. Fasa Dua PPN melibatkan negeri Kelantan, Terengganu, Pahang, Perak, Pulau Pinang dan Sabah manakala Perlis, Labuan dan Sarawak di Fasa Tiga.

Muhyiddin, yang mengambil alih tampuk pemerintahan negara selepas Perdana Menteri ketujuh Tun Dr Mahathir Mohamad, komited meneruskan Wawasan Kemakmuran Bersama (WKB) 2030 yang diperkenalkan ketika pentadbiran kerajaan Pakatan Harapan (PH).

Walaupun bergelut dengan pelbagai cabaran dari segi politik serta ancaman pandemik, Muhyiddin menyifatkan pelantikannya bukan pada masa terbaik dan perlu menghadapi cabaran ekonomi yang terkesan akibat pandemik.

Mengakui bahawa kerajaan pimpinannya tidak sempurna, Muhyiddin tidak mengalah dan menegaskan bahawa kerajaan PN tidak akan berpeluk tubuh membiarkan rakyat menderita serta sentiasa bergerak dan bertindak untuk menyelamatkan nyawa dan kehidupan rakyat. – Bernama


Russia mula serang Ukraine

Beberapa siri letupan mula kedengaran sebelum subuh tadi di ibu negara Ukraine, Kyiv, dan bandar lain di sepanjang barisan hadapan negara itu dengan Russia, setelah Presiden Vladimir Putin mengumumkan operasi ketenteraan dimulakan.

Laporan media antarabangsa juga mengatakan letupan berlaku di Pelabuhan Black Sea di Odessa, ketika siren polis dan ambulans kedengaran di bandar Ukraine itu.

Letupan juga dilaporkan berlaku di Kharkiv, bandar terbesar terletak kira-kira 35 kilometer di selatan bersempadan dengan Russia.

Empat letupan kuat kedengaran di Kramatorsk, sebuah bandar barisan hadapan yang berfungsi sebagai ibu kota kerajaan Ukraine untuk zon perang di timur, dan lebih banyak lagi kedengaran di bandar pelabuhan timur Mariupol, kata wartawan AFP.

Russia menyasarkan infrastruktur ketenteraan, pertahanan udara dan tentera udara Ukraine dengan senjata berketepatan tinggi dan tidak menyerang bandar-bandar Ukraine, agensi berita RIA Russia memetik kenyataan Kementerian Pertahanan Russia.

Ukraine menutup ruang udaranya kepada pesawat awam, dan Menteri Luar Dmytro Kuleba menulis tweet bahawa negaranya sedang menghadapi “pencerobohan berskala penuh”‘.

Garis masa perselisihan Ukraine-Russia

Daripada kumpulan askar Russia yang ditempatkan di sepanjang sempadan pada November tahun lalu hingga Putin mengumumkan operasi ketenteraan pada Khamis (24 Feb), berikut adalah garis masa ketegangan berbulan-bulan di sekitar Ukraine.

Pergerakan tentera

10 November 2021: Washington melaporkan pergerakan tentera Russia yang luar biasa berhampiran sempadan Ukraine.

28 November 2021: Ukraine berkata Russia sedang mengumpulkan hampir 92,000 tentera untuk serangan pada akhir Januari atau awal Februari. Moscow menafikan perkara ini dan menuduh Kyiv membina kekuatan ketenteraan sendiri, menuntut “jaminan undang-undang” bahawa ia tidak akan sekali-kali menyertai pakatan tentera Pertubuhan Perjanjian Atlantik Utara (NATO).

Tuntutan Moscow

7 Disember 2021: Presiden Amerika Syarikat (AS) Joe Biden mengancam rakan sejawatannya dari Russia, Putin dengan “langkah ekonomi yang kukuh dan lain-lain” jika dia menyerang Ukraine. Bagaimanapun 10 hari kemudian, Moscow mengemukakan cadangan untuk mengehadkan pengaruh AS dan NATO ke atas Ukraine.

Lonjakan tentera di Belarus

17 Januari 2022: Tentera Russia mula tiba di negara bekas Soviet, Belarus untuk latihan ketenteraan, yang menurut Moscow bertujuan “mengagalkan pencerobohan luar”. Dua hari kemudian, Washington mengumumkan tambahan AS$200 juta bantuan keselamatan kepada Ukraine.

NATO siap siaga

24 Januari: NATO meletakkan tentera bersiap sedia dan menghantar kapal serta jet pejuang untuk memperkukuh pertahanan di timur Eropah. Keesokan harinya, Moscow memulakan latihan ketenteraan yang melibatkan kira-kira 6,000 tentera dan sekurang-kurangnya 60 jet pejuang di selatan Russia berhampiran Ukraine dan di Crimea yang diduduki secara haram oleh Moscow.

26 Januari: Washington enggan menutup pintu NATO berhubung permohonan Ukraine dan pakatan tentera itu berkata banyak tuntutan keselamatan Moscow adalah “tidak realistik”. AS berkata mereka percaya Putin “akan menggunakan kekuatan tentera antara sekarang dan pertengahan Februari”.

28 Januari: Putin berkata Barat telah mengabaikan “kebimbangan asas Russia” mengenai perluasan kuasa NATO dan mempunyai “sistem senjata berhampiran sempadan Russia”.

Gerakan di Belarus

2 Februari: AS menghantar 3,000 tentera untuk memperkuat tentera NATO di timur Eropah.

10 Februari: Russia dan Belarus memulakan 10 hari gerakan dan latihan ketenteraan.

Berundur atau pengukuhan?

15 Februari: Moscow berkata beberapa pasukannya kembali ke pangkalan mereka. Tetapi NATO tidak melihat tanda-tanda penarikan diri dan Washington mendakwa Russia sebenarnya menghantar bala bantuan tambahan.

Tembakan artileri

17 Februari: Tembakan semakin hebat di sepanjang barisan hadapan dua wilayah yang disokong Russia di timur Ukraine. Sehari kemudian, pemimpin wilayah pemisah Donetsk dan Luhansk berkata mereka sedang memindahkan penduduk ke Russia.

Setiausaha Negara AS Antony Blinken menuduh Moscow melakukan “provokasi palsu” untuk mewajarkan “pencerobohan” lanjut terhadap Ukraine.

Serangan akan berlaku

19 Februari: Ukraine berkata dua askarnya maut dalam serangan di barisan hadapan dengan pemisah yang disokong Russia.

Presiden Ukraine Volodymyr Zelensky mencadangkan pertemuan dengan Putin, ketika Moscow menguji peluru berpandu berkeupayaan nuklear.

Russia “di ambang” menyerang Ukraine, kata Washington.

Sidang kemuncak Putin-Biden?

21 Februari: Perancis mengatakan bahawa Putin dan Biden pada dasarnya telah bersetuju untuk satu sidang kemuncak. Tetapi White House sangat berhati-hati dan Kremlin berkata ia terlalu awal.

Tentera Russia berkata ia telah membunuh lima individu pensabotaj yang menyeberang ke Russia dari Ukraine. Ukraine menafikan dakwaan itu.

Perancis dan Jerman menyeru rakyat mereka untuk meninggalkan Ukraine.

Putin iktiraf republik pemisah

22 Februari: Dalam ucapan di televisyen, Putin mengiktiraf kemerdekaan dua wilayah pemisah Donetsk dan Luhansk di timur Ukraine. EU berikrar mengenakan sekatan.

Putin mengarahkan tentera Russia memasuki kawasan pemisah dalam misi “menjaga keamanan”.

Beberapa jam kemudian semasa sesi tergempar Majlis Keselamatan Pertubuhan Bangsa-Bangsa Bersatu, PBB dan kebanyakan ahlinya mengecam keputusan Russia.

Washington berkata ia akan mengenakan sekatan baharu ke atas Russia.

EU juga akan menerima pakai sekatan, kata ketua dasar luar blok itu Josep Borrell.

Moscow berkata Menteri Luar Russia Sergei Lavrov masih bersedia untuk berbincang dengan Blinken, yang dijadualkan bertemu di Geneva pada Khamis.

Putin mengumumkan operasi ketenteraan

24 Februari: Putin dalam ucapan menerusi televisyen mengumumkan operasi ketenteraan di Ukraine. Dia menyeru askar Ukraine untuk meletakkan senjata mereka, mendakwa dia mahu “membebaskan” negara bekas Soviet tetapi bukan pendudukannya.

Letupan kedengaran tidak lama kemudian di Kyiv dan bahagian lain di Ukraine.

Pengumuman Putin mencetuskan kemarahan Biden, yang memberi amaran tentang “kehilangan nyawa yang besar”. – Reuters


Tawaran Perikatan Nasional untuk anak muda

Perikatan Nasional sentiasa serius dalam membangunkan anak muda kerana mereka adalah aset masa depan negara, kata Tan Sri Muhyiddin Yassin.

Sehubungan itu, beliau yang juga Pengerusi Perikatan Nasional berkongsi manfaat besar yang akan dinikmati anak mudadalam tawaran Perikatan Nasional (PN BEST).

“Ada 21 tawaran yang berkait dengan anak muda daripada 234 tawaran keseluruhan kami. Peluang pekerjaan dengan gaji yang lumayan adalah antara impian anda,” katanya dalam kenyataan ringkas hari ini.

Oleh itu, Muhyiddin yang juga bekas Perdana menteri berkata Perikatan Nasional komited untuk mewujudkan satu juta peluang pekerjaan dalam bidang ekonomi berpendapatan tinggi kepada anak muda.

Menurutnya insentif kepada belia dan mahasiswa juga menjadi perkara besar yang Perikatan Nasional mahu bawakan.

“Boleh lihat insentif dan manfaat yang semestinya diperlukan oleh anak muda.

“Download tawaran ini dan sampaikan kepada adik-beradik mahupun kenalan anda.

“Ini komitmen kami khas untuk anak muda,” katanya.


Orang kanan Anwar tak puas hati tewas kepada MB Selangor, mahu buat bantahan

Tidak berpuas hati selepas tewas dalam pemilihan Cabang Gombak kepada Menteri Besar Selangor yang diumumkan hari ini, orang kanan Datuk Seri Anwar Ibrahim mahu mengemukakan bantahan secara rasmi kepada parti.

Bekas pembantu Presiden PKR itu, Farhash Wafa Salvador Rizal Mubarak itu berkata meragui keputusan pemilihan yang diumumkan hari ini dan mendakwa wujud percanggahan antara jumlah undi dikira dan pengundi.

“Kami mempunyai bukti kukuh untuk mengemukakan bantahan dan kami menuntut audit forensik dijalankan,” katanya dalam kenyataan.

Farhash mencabar Pengerusi PKR Selangor, Datuk Seri Amiruddin Shaari bagi jawatan Ketua Cabang Gombak.

Amiruddin memperoleh 1,858 undi mengatasi Farhash yang hanya memperoleh 1,215 undi.


Selepas Penasihat Covid-19 dikecam, MB Selangor tukar keputusan

Menteri Besar Selangor Datuk Seri Amirudin Shari mengubah keputusan berhubung pelaksanaan Perintah Kawalan Pergerakan (PKP) penuh di Selangor, selepas Pasukan Khas Covid-19 negeri itu dikecam dan dikritik hebat setelah menolak pelaksanaan itu.

Menerusi sidang media khasnya, Amirudin kelihatan keliru dan mendakwa laporan Selangor menolak PKP penuh tidak seperti yang digambarkan dan tidak tepat.

“Laporan Selangor tolak total lockdown separa tepat,” katanya.

Kenyataan Amirudin itu sekaligus menyanggah kenyataan Ketua Pasukan Khas Covid-19 Selangor, Datuk Seri Dr. Dzulkefly Ahmad yang memaklumkan Selangor menolak pelaksanaan PKP penuh.

Malah, Amirudin seolah-olah meletakkan kesalahan pasukannya ke bahu kerajaan pusat, kerana katanya kuasa menguatkuasakan PKP penuh bukan terletak di tangan kerajaan negeri.

“Kuasa untuk mengumumkan PKP menyeluruh adalah terletak di bidang kuasa Majlis Keselamatan Negara (MKN) yang diketuai oleh perdana menteri dan juga di bawah kerajaan Persekutuan, bagaimanapun kerajaan Selangor memandang serius, keutaaam kita untuk menjaga kesihatan dan ingin kembali kepada kehidupan sejahtera,” tegasnya.

Justeru katanya, keputusan pelaksanaan PKP penuh di Selangor mungkin akan diumumkan pada Jumaat ini.

“PKP penuh akan dibincangkan pada hari Jumaat ini,” katanya.

Jangkitan Covid-19 semakin membimbangkan apabila negara hari ini mencatatkan kes harian tertinggi dengan 6,075 kes baru.

Daripada jumlah itu, Selangor terus mencatatkan kes harian tertinggi dengan 2,251 kes berbanding negeri-negeri lain.

Pada 17 Mei lalu, Menteri Kesihatan Dr Adham Baba berpandangan PKP secara sepenuhnya mungkin perlu dilakukan di Selangor, dengan mengambil kira jumlah kes Covid-19 yang tinggi di negeri itu.

Adham berkata, ada keperluan untuk mencadangkan kawalan pergerakan yang lebih ketat kepada kerajaan memandangkan PKP yang dikuatkuasakan pada masa ini dilihat tidak berupaya mengekang penularan wabak.

Terdahulu, Agenda Daily melaporkan meskipun pakar Kesihatan Awam telah membuat gesaan supaya segera dilaksanakan PKP penuh terutamanya di Selangor namun sehingga ke hari ini kerajaan negeri naungan PKR itu masih berdegil dan enggan berbuat demikian.

Menurut Pakar Kesihatan Awam Fakulti Perubatan dan Sains Kesihatan Universiti Putra Malaysia, Profesor Madya Dr Malina Osman, pelaksanaan itu perlu disegerakan kerana jika lambat bertindak ia akan memberi kesan yang lebih dahsyat.


Memahami kontroversi skim insurans Selangor, apa yang perlu anda tahu

Skim insurans yang sepatutnya memberi manfaat kepada rakyat di Selangor kini bertukar menjadi satu kontroversi kebocoran data peribadi besar-besaran yang dibuat tanpa kebenaran.

Pada mulanya isu skim insurans itu dimainkan oleh tentera siber kerajaan campuran yang bertujuan untuk memalukan pempengaruh di sebelah Perikatan Nasional (PN), ia bagaimanapun bertukar kepada pembongkaran skandal yang mengejutkan orang ramai khususnya di Selangor.

Ramai mempersoalkan bagaimana butiran peribadi mereka termasuk nombor kad pengenalan dan alamat rumah digunakan tanpa persetujuan seperti yang dikehendaki oleh undang-undang data peribadi.

Pendedahan itu dibuat oleh sekumpulan pempengaruh media sosial yang lantang terhadap Pakatan Harapan (PH) lewat petang semalam.

Beberapa tangkap layar menunjukkan mereka sebagai pemegang polisi Skim Insurans Hayat Selangor (Insan) dikongsi dalam talian bagi menunjukkan bahawa mereka mendapat manfaat daripada skim insurans percuma kerajaan negeri.

Bagaimanapun, tindakan itu sebaliknya memakan diri apabila beberapa pempengaruh media sosial berkenaan berkata tidak pernah mendaftar untuk skim itu, apatah lagi memberikan butiran peribadi mereka.

Keadaan panik itu tidak lama kemudian tersebar di media sosial mengenai bagaimana butiran peribadi mereka boleh digunakan, dengan ramai cuba menyemak sama ada mereka juga disenaraikan dalam skim Insan menggunakan laman sesawang insurans tersebut di www.programinsan.com.

Semalam, laman sesawang berkenaan tidak dapat diakses dipercayai disebabkan oleh peningkatan jumlah trafik pelayar internet.

Ketika berita ini ditulis, laman sesawang itu digantung secara misteri, membawa kepada lebih banyak persoalan.

Semalam, Menteri Besar Datuk Seri Amirudin Shari mengakui data peribadi penduduk Selangor diambil daripada Suruhanjaya Pilihan Raya, mengatakan ia digunakan untuk mendaftarkan mereka ke dalam skim itu.

Amirudin cuba meredakan kebimbangan mengenai kebocoran data itu, mengatakan pendaftaran tersebut adalah bersifat “prapendaftaran” di mana individu perlu mengaktifkan polisi insurans berkenaan.

Bagaimanapun, semakan di laman sesawang itu menimbulkan keraguan terhadap dakwaannya, kerana ramai yang mendapati polisi mereka sudah pun diaktifkan, malah ada yang akan tamat tempoh.

“Saya ada empat orang anak pengundi muda di Selangor. Saya semak semalam nama mereka ada didaftarkan.

“Ada tarikh mula dan tarikh tamat tempoh. Ia sudah ada polisi. Bukan pra-pendaftaran,” kata seorang aktivis Dr Rafidah Hanim Mokhtar di Facebooknya, antara ramai pengguna media sosial yang menyatakan rasa terkejut apabila butiran seperti alamat dan nombor kad pengenalan tercatat pada sijil insurans tanpa mendapat persetujuan mereka.

Wavpay Fintech Holding Sdn Bhd, sebuah syarikat swasta yang disenaraikan sebagai pemegang polisi induk untuk skim Insan berkenaan berada di belakang kontroversi itu.

Semakan dengan Suruhanjaya Syarikat (SSM) menunjukkan bahawa 51% saham syarikat itu dimiliki oleh CT Frank Technology (M) Sdn Bhd, manakala 49% oleh Selangor E-Wallet Sdn Bhd, syarikat milik kerajaan negeri.

Ini membawa kepada persoalan tentang bagaimana data peribadi boleh dipindahkan kepada entiti bukan kerajaan, yang melanggar Akta Perlindungan Data Peribadi.

Lebih mengejutkan ialah antara aktiviti utama syarikat tersebut adalah “pemberian pinjaman”.

Entri SSM juga menyatakan “aktiviti perkhidmatan kewangan lain kecuali insurans/takaful dan pembiayaan pencen”.

Pemeriksaan lanjut terhadap CT Frank Technology mendedahkan rangkaian pemilikan dengan alamat di Pulau Pinang.

Syarikat itu majoritinya dimiliki oleh Dynamic Frank Sdn Bhd, serta Tan Siew Ming dan Tan Chun Aik.

Sementara itu, Dynamic Frank pula majoritinya dimiliki oleh Global Frank Sdn Bhd serta seorang lagi individu bernama Tan Cheai Peng yang beralamat di Pulau Pinang.

Global Frank pula, juga beralamat Pulau Pinang, dimiliki oleh empat pemegang saham individu lain, tiga daripadanya dari Pulau Pinang dan seorang dari Perak.

Wavpay Fintech Holding dikaitkan dengan WavPay System Sdn Bhd, sebuah syarikat yang terlibat dalam satu lagi perjanjian bermasalah dengan kerajaan negeri untuk membangunkan aplikasi e-wallet.

Tahun lepas, Ahli Dewan Undangan Negeri (ADUN) Gombak Setia Hilman Idham menggesa kerajaan Selangor menjelaskan pelaburan RM10 juta ke dalam WavPay System walaupun syarikat itu berdepan kerugian terkumpul sebanyak RM4.7 juta.

“Di manakah justifikasi pelaburan yang munasabah untuk kerajaan negeri menyuntik RM10 juta kepada syarikat yang tidak mempunyai aset malah tidak mempunyai pendapatan?” soalnya semasa perbahasan di Dewan Undangan Negeri (DUN) Selangor pada 29 Julai 2022.


Jambatan Pickering lintasan pejalan kaki terpanjang di dunia

Jambatan Pickering yang merentangi Lebuhraya Ontario, Kanada memecahkan rekod dunia Guinness sebagai lintasan pejalan kaki bertutup terpanjang di dunia.

Jambatan ini dibina Metrolinx merentangi Lebuhraya 401 secara rasmi mencatatkan Guinness World Record dengan ukuran sepanjang 249.9 meter.

Menurut Jurucakap Metrolinx, Anne Marie Aikins, jambatan itu siap sepenuhnya pada September 2018.

“Pihak kami sudah menjalankan perincian terhadap jambatan pejalan kaki lain di dunia tetapi tidak ada yang lebih panjang daripada jambatan itu, dan kami membuat permohonan kepada Guinness World Record untuk mengesahkan perkara itu pada tahun 2020,” katanya.

Jelasnya, proses untuk menentukan status rekod dunia itu memerlukan masa lebih daripada setahun bagi mendapat pengikhtirafan dari pihak Guinness .

Selain itu, jambatan itu dapat menghubungkan stesen Kereta Api Pickering Go ke pusat bandar Pickering.

“Jambatan itu terletak di atas sebuah lebuhraya yang menghubungkan 14 laluan, serta jalan raya ke bandar dan enam landasan kereta api di bawahnya.”

“Jambatan Pickering juga merupakan salah satu mercu tanda kebanggaan penduduk di Ontario,” jelasnya. – Agensi


Kes visa: Perbicaraan 40 tuduhan rasuah Zahid disambung 25 Ogos

Selepas dua kali ditangguh berikutan pelaksanaan Perintah Kawalan Pergerakan (PKP) 3.0, perbicaraan kes bekas Timbalan Perdana Menteri Datuk Seri Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN), akan bersambung pada 25 Ogos ini.

Timbalan Pendakwa Raya Datuk Raja Rozela Raja Toran berkata perbicaraan kes bekas Timbalan Perdana Menteri itu akan berlangsung selama tiga hari iaitu pada 25 Ogos, 1 dan 2 September di hadapan Hakim Mahkamah Tinggi Datuk Mohd Yazid Mustafa.

“Pihak pendakwaan akan memanggil dua atau tiga saksi untuk memberi keterangan pada 25 Ogos itu,” katanya memetik laporan Bernama.

Ahmad Zahid, 68, berdepan 33 pertuduhan menerima suapan berjumlah SG$13.56 juta daripada syarikat Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.

Pertuduhan dikemukakan mengikut Seksyen 16 (a)(B) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, EURO15,000 dan US$15,000 tanpa balasan daripada UKSB yang mempunyai hubungan dengan kerja rasmi beliau.

Beliau didakwa melakukan kesalahan itu di Country Heights antara Jun 2015 dan Oktober 2017 serta dituduh mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.


Bekas peguam negara jadi sasaran berhubung isu tuntutan Sabah

Isu berkaitan tuntutan waris Kesultanan Sulu ke atas Sabah dibangkitkan oleh beberapa Senator pada persidangan Dewan Negara hari ini.

Semasa sesi perbahasan Usul Menjunjung Kasih Titah Diraja, Senator Datuk Bobbey Suan menggesa agar kerajaan Persekutuan mencari kaedah atau jalan terbaik untuk menyelesaikan perkara itu, menurut laporan Bernama.

“Ini supaya tiada lagi mana-mana pihak membangkitkan perkara yang sensitif itu pada masa hadapan demi memastikan kesejahteraan generasi akan datang.

“Maka, hanya pihak Persekutuan yang dapat menyelesaikan perkara ini kerana ia membabitkan urusan negara kita,” kata Ahli Dewan Negara dari Sabah itu.

Senator Datuk John Ambrose pula menyifatkan tuntutan mana-mana pihak terhadap Sabah adalah tidak munasabah memandangkan Malaysia melaksanakan pemerintahan efektif dan mentadbir negeri itu sejak ia menyertai Malaysia secara sukarela pada 1963 menerusi hasil dapatan Suruhanjaya Cobbold.

“Malaysia melaksanakan pemerintahan efektif dan mentadbir Sabah serta memperuntukkan dana, merangsang pelaburan dan majukan ekonomi Sabah dengan masyarakat antarabangsa mengakui Sabah adalah sebahagian daripada Malaysia.

“Malah kerajaan Malaysia menubuhkan pasukan keselamatan yang terdiri daripada polis, tentera dan sistem pendidikan serta menjayakan perkhidmatan kesihatan untuk rakyat Sabah,” katanya.

Sementara itu, Senator Datuk Seri S.Vell Paari meminta kerajaan memanggil bekas peguam negara Tan Sri Tommy Thomas untuk tampil membuat penjelasan berkenaan surat yang dihantar kepada peguam yang mewakili waris Sultan Sulu pada 2019.

Beliau yang kesal dengan inti pati surat itu menyifatkan ia sebagai penderhakaan kepada negara dan penghinaan kepada anggota tentera dan polis serta waris mereka yang kehilangan insan tercinta semasa mempertahankan kedaulatan negara.

“Akibat daripada tindakan surat itu, ia dijadikan bukti utama dan alasan peguam wakil Kesultanan Sulu kerana surat ini disifatkan sebagai kerajaan Malaysia mengiktiraf tuntutan Kesultanan Sulu terhadap Sabah.

“Akibat surat ini juga kerajaan Malaysia diarah membayar wang pampasan sekurang-kurangnya RM62.59 bilion kepada waris Sultan Sulu, jadi saya nak tahu adakah surat itu mendapat kelulusan Kabinet kerajaan Pakatan Harapan dan sama ada surat itu ditulis oleh Thomas tanpa dirujuk kepada perdana menteri ketika itu,” katanya.

Persidangan Dewan Negara bersambung esok.


Pernah ada ketetapan dibuat UMNO bagi pemimpin didakwa di mahkamah: Annuar

Terdapat ketetapan sebelum ini pernah dibuat UMNO berhubung pemimpin parti yang berdepan pendakwaan di mahkamah, kata Tan Sri Annuar Musa.

Bekas Setiausaha Agung Barisan Nasional (BN) itu berkata ketetapan itu sudah berjalan sejak lebih 10 tahun ketika Datuk Seri Najib Razak dilantik menjadi Perdana Menteri sejak 2009, dimana pemimpin UMNO boleh digantung jawatan masing-masing jika didakwa di mahkamah.

Bagaimanapun, Annuar yang juga Ketua UMNO Bahagian Ketereh berkata ketetapan itu tidak dikuatkuasakan Majlis Tertinggi (MT) buat masa ini dan untuk rekod, Presiden parti, Datuk Seri Ahmad Zahid Hamidi juga sedang berdepan pendakwaan di mahkamah.

“Majlis Kerja Tertinggi UMNO ada buat keputusan sewaktu Najib baru mengambil alih (menjadi Perdana Menteri dan Presiden UMNO), ada satu ketetapan dibuat, kalau ada yang didakwa di mahkamah kena gantung daripada jawatan masing-masing.

“Namun, ketika ini MKT UMNO tidak menguatkuasakan perkara itu. Saya sebagai anggota akan mematuhi parti. Hal dasar ini diputuskan oleh MKT dan PAU,” katanya dipetik laporan BH.

Annuar terdahulu melancarkan Program PerantiSiswa di Universiti Teknologi Mara (UiTM) Shah Alam hari ini.

Mengulas lanjut, Annuar mengakui tidak mengetahui secara terperinci sekiranya ketetapan itu masih terpakai di peringkat parti.

Tegasnya, hanya kepemimpinan tertinggi UMNO yang mempunyai kuasa melaksanakan dasar parti dapat menjawab berhubung pendirian terkini terhadap ketetapan itu

“Tidak wajar untuk saya komen. Saya sebagai bekas Setiausaha Agung tiada kuasa. Elok dirujuk kepada penjawat jawatan parti,” katanya.

Untuk rekod, sebelum ini bekas Ketua UMNO Bahagian Labuan, Datuk Suhaili Abdul Rahman yang pernah dikenakan tindakan ekoran ketetapan tersebut pernah membangkitkan berhubung soal “double standard” parti itu kerana tidak mengambil tindakan sama apabila melibatkan presiden dan pemimpin tertinggi.

Suhaili berkata parti itu seharusnya menggunakan Fasal 10.10 terhadap pemimpin parti yang berdepan dengan pendakwaan mahkamah seperti berlaku pada dirinya pada 2009.

“Ini maknanya UMNO ‘double standard’ sebab peraturan itu digunakan kepada semua. Peraturan ini digunakan pada 2009. Adil atau tidak kepada ahli lain?” kata Suhaili seperti dilaporkan Utusan Malaysia hari ini.

“Apakah peraturan itu hanya kepada rakyat marhaen macam saya? Kepada ahli Majlis Tertinggi, setiausaha dan presiden bagaimana?” katanya dipetik laporan media sebelum ini.

Suhaili berkata, kes mahkamah yang dihadapinya pada 2009 tidak melibatkan pertuduhan rasuah, salah guna kuasa atau merompak akan tetapi beliau digugurkan daripada jawatan dan dipecat daripada parti.

Pada April 2009, jawatan Ketua Bahagian yang disandang Suhaili gugur dengan serta merta berikutan pendakwaan mahkamah dihadapinya.

Pada ketika ini, Zahid berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit dana Yayasan Akalbudi.


Jho Low seleweng dana 1MDB tanpa pengetahuan Najib: Peguam

Pihak pembelaan dalam perbicaraan Datuk Seri Najib Razak berkaitan 1Malaysia Development Berhad (1MDB) hari ini menegaskan ahli perniagaan dalam buruan, Low Taek Jho atau Jho Low telah menyeleweng dana milik syarikat pelaburan strategik itu melalui keuntungan daripada terbitan Nota Jangka Sederhana Islam (IMTN) bernilai RM5 bilion, tanpa pengetahuan bekas Perdana Menteri itu.

Peguam Tan Sri Muhammad Shafee Abdullah juga berhujah di Mahkamah Tinggi bahawa Najib tidak menerima wang yang berasal daripada bon yang dikeluarkan pada 2009 oleh pendahulu 1MDB, Terengganu Investment Authority (TIA), kerana akaun bank bekas perdana menteri di AmBank hanya dibuka pada 13 Januari 2011.

Bekas pengarah bukan eksekutif 1MDB Tan Sri Ismee Ismail, yang merupakan saksi pendakwaan ke-13 bersetuju dengan hujah peguam itu bahawa tiada hasil daripada bon IMTN yang diseleweng Jho Low pernah masuk ke akaun peribadi Najib, lapor Bernama.

Muhammad Shafee, sambil merujuk artikel dari blog dalam talian Malaysia Today, memberitahu mahkamah bahawa Jho Low telah menerima wang yang diselewengkan daripada terbitan bon, yang dipindahkan ke dua syarikat yang berkaitan dengannya (Jho Low), Country Group Securities PCL dan Aktis Capital Singapore Pte Ltd berjumlah RM74 juta pada 2009.

“Kedua-dua syarikat itu memperoleh keuntungan mudah apabila mereka melanggan bon 1MDB pada harga diskaun sebelum menjualnya semula pada nilai muka (atau nilai di atas kertas) pada 2009 kepada Kumpulan Wang Simpanan Pekerja (KWSP) dan syarikat insurans, Prudential.

“Kami ingin memastikan bahawa tiada keuntungan IMTN masuk ke dalam akaun Najib. Wang dalam akaun Najib hanya kerana susunan derma Arab. Pelanggan saya mendapat tanggapan bahawa ia adalah derma daripada Kementerian Kewangan Saudi.

“Akaun Ambank Najib (yang didakwa menerima berbilion ringgit dalam dana 1MDB) dibuka pada 2011, jadi ia tidak ada kaitan dengan IMTN,” kata Muhammad Shafee.

Peguam kanan itu kemudian menyoal saksi sama ada dia biasa dengan istilah ‘bekerja dalam silo’, yang telah diulangi oleh tiga pengurusan tertinggi 1MDB apabila mereka dipanggil ke kandang saksi – bekas Ketua Pegawai Eksekutif 1MDB Datuk Shahrol Azral Ibrahim Halmi; Mohd Hazem Abd Rahman dan Ketua Pegawai Kewangan 1MDB, Azmi Tahir.

Saksi menjawab ‘ya’.

Muhammad Shafee: Adakah ia satu amalan yang baik dalam bidang korporat?

Ismee: Tidak.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.


Zahid tak puas hati PAS tuduh BN, UMNO masih dicemari rasuah

UMNO kecewa dengan kenyataan PAS tentang bagaimana parti komponen Barisan Nasional (BN) itu masih dicemari skandal rasuah dan dipenuhi dengan pemimpin yang rakus dan tidak insaf.

Presiden UMNO Datuk Seri Ahmad Zahid Hamidi berkata kenyataan Presiden PAS Tan Sri Abdul Hadi Awang, adalah tidak berasas dan tidak wajar.

Untuk rekod, Zahid berdepan 87 pertuduhan di dua mahkamah, yang turut melibatkan kes rasuah. Empat puluh pertuduhan di Mahkamah Tinggi Shah Alam telah selesai apabila beliau dibebaskan, tetapi pihak pendakwaan mengemukakan rayuan.

Mahkamah Tinggi Kuala Lumpur pula dijangka membuat keputusan terhadap 40 pertuduhan yang turut melibatkan kes rasuah pada awal Disember depan.

Pada 24 Januari Zahid diperintah membela diri terhadap 47 pertuduhan pecah amanah, rasuah dan pengubahan wang haram membabitkan dana Yayasan Akalbudi.

Mengulas lanjut, Zahid berkata:

“Saya percaya dia berkata begitu berdasarkan pemerhatian dan pandangan peribadinya. Kalau saya nak malukan (mengaibkan) dia, saya boleh.

“Mengibaratkan parti politik dengan haiwan, tumbuh-tumbuhan atau buah-buahan adalah tidak wajar.

“Durian ada duri yang tajam. Kalau awak berada di bawah durian yang jatuh, saya takut ketajaman duri itu akan menyakitkan kepala awak, kalau bukan badan awak. Jadi jangan main durian,” katanya menurut NST hari ini.

Ahli Parlimen Bagan Datuk itu berkata demikian pada sidang media selepas merasmikan mesyuarat UMNO Bahagian Bagan Datuk di Dewan Perdana di Kompleks UMNO Bagan Datuk, hari ini (16 Oktober 2022).

Zahid mengulas kenyataan Abdul Hadi dalam ucapan Kuliah Dhuha pada Jumaat, menyamakan kerjasama Muafakat Nasional antara UMNO dan PAS seperti memakan “durian mentah”, yang boleh menyebabkan sakit perut.

Semasa menyenaraikan mengapa PAS bekerjasama dengan Perikatan Nasional (PN) dan bukannya BN, Abdul Hadi berkata PAS mendapati ia membebankan untuk menerima UMNO, yang disifatkannya sebagai parti yang “keruh”.

Pada Khamis, Abdul Hadi berkata PAS telah memperkukuh kerjasama politik dengan PN bagi menghadapi Pilihan Raya Umum Ke-15 (PRU-15) demi perpaduan ummah.

Pada Isnin,10 Oktober 2022 lalu ketika berucap pada perhimpunan MIC, Zahid telah menamakan pemimpin-pemimpin UMNO dan BN yang berada dalam “senarai menunggu” untuk didakwa atas kesalahan yang telah dilakukan mereka, jika gabungan itu kalah pada PRU-15 ini.

Pemimpin terbabit yang disebut Zahid, termasuk Wee sendiri, serta Timbalan Presiden UMNO Datuk Seri Mohamad Hassan; Menteri Kanan Pertahanan Datuk Seri Hishammuddin Hussein; Presiden MIC Tan Sri SA Vigneswaran; dan Timbalan Presiden MIC Datuk Seri M Saravanan.


Ismail Sabri mungkin ditekan kluster mahkamah adakan PRU-15 tahun ini

Adalah tidak mustahil Perdana Menteri Datuk Seri Ismail Sabri Yaakob berdepan tekanan oleh partinya sendiri, terutama daripada golongan kluster mahkamah, hingga menyebabkan beliau bersetuju untuk mengadakan Pilihan Raya Umum Ke-15 (PRU-15), pada tahun ini.

Ini kerana daripada percakapannya bersama beberapa pimpinan UMNO, termasuk dalam kalangan mereka yang berada di Kabinet, Ismail Sabri tidak bersetuju PRU diadakan pada tahun ini, dakwa Naib Presiden Parti Amanah Negara (Amanah) Datuk Mahfuz Omar

Namun katanya, kalangan pemimpin itu mendakwa Presiden UMNO, Datuk Seri Ahmad Zahid Hamidi serta golongan tertentu dalam UMNO terus mendesak supaya PRU-15 diadakan segera.

“Saya boleh spesifikkan siapa yang bercakap dengan saya mengenai hal itu termasuk dalam kalangan Menteri dan Timbalan Menteri. Beberapa hari lalu pun saya terserempak dengan Menteri Wilayah Persekutuan, Datuk Seri Shahidan Kassim dan saya tahu, beliau juga tidak bersetuju dengan perkara itu.

“Perdana Menteri dalam kenyataannya semalam pun tidak membuat ketetapan bila tarikh pilihan raya tetapi kenyataan Setiausaha Agung UMNO, Datuk Seri Ahmad Maslan seolah-olah PRU berlangsung tahun ini juga.

“Disebabkan itu, tidak mustahil untuk UMNO turut menggantung Ismail Sabri seperti nasib dialami Ahli Majlis Tertinggi (MT) UMNO, Datuk Seri Tajuddin Abdul Rahman serta Ketua Bahagian UMNO Alor Setar, Datuk Yusof Ismail,” katanya pada sidang media ketika mengadakan lawatan ke Pejabat Jabatan Meteorologi Malaysia di Alor Setar, hari ini.

Untuk rekod, beberapa pemimpin atasan UMNO sebelum ini telah didakwa di mahkamah terhadap pelbagai tuduhan jenayah, termasuk rasuah, penyalah gunaan kuasa dan pengubahan wang haram berjumlah berbilion-bilion ringgit.

Kemuncaknya ialah apabila bekas Presiden UMNO yang juga bekas Perdana Menteri Datuk Seri Najib Razak dihantar menjalani hukuman 12 tahun penjara di Penjara Kajang, setelah rayuan akhirnya dalam kes SRC International ditolak.

Selain itu, Zahid sendiri masih berdepan tuduhan jenayah di Mahkamah Tinggi Kuala Lumpur berkaitan kes Yayasan Akalbudi, walaupun dia dibebaskan dalam kes lain di Mahkamah Tinggi Shah Alam.

Kelmarin, Setiausaha Agung UMNO Datuk Seri Ahmad Maslan berkata mesyuarat MT UMNO sepakat memutuskan pembubaran Parlimen hendaklah diadakan dalam masa terdekat bagi membolehkan PRU-15 diadakan pada tahun ini juga.

Ismail Sabri bagaimanapun ketika ditemui media semalam meminta semua pihak menunggu pengumuman rasmi berhubung perkara itu.

Mengulas lanjut Mahfuz berkata, kenyataan dikeluarkan Ahmad itu seakan cuba mengikat Yang Dipertuan Agong supaya mengadakan PRU tahun ini sedangkan baginda memiliki kuasa untuk menerima atau menolak cadangan Perdana Menteri bagi tujuan itu.

“Mereka tidak hanya memaksa Perdana Menteri malah turut memaksa Yang di-Pertuan Agong. Bagi saya, tindakan sedemikian adalah sesuatu yang tidak wajar,” katanya.

Menjawab dakwaan Shahidan yang mengatakan pembangkang sengaja memainkan naratif banjir kerana mereka belum bersedia berdepan PRU-15, Mahfuz berkata, UMNO mungkin memiliki kelebihan sekiranya PRU diadakan dalam tempoh banjir atau hujan lebat kerana parti itu memiliki aset-aset kerajaan bagi membawa keluar penyokong tegar mereka.

“Namun saya fikir itu hanya salah satu faktor saja. Bagi saya, mereka mahu mengadakan PRU-15 segera hanya kerana nak selesaikan masalah kluster mahkamah saja,” katanya. – satuberita


Senator dilantik Pengerusi Finas, Mohamad Salim dilantik Pengerusi SKMM

Senator Datuk Seri Zurainah Musa dilantik sebagai Pengerusi Perbadanan Kemajuan Filem Nasional Malaysia (FINAS) bagi tempoh dua tahun, berkuat kuasa hari ini sehingga 9 Jun 2024, umum Menteri Komunikasi dan Multimedia Tan Sri Annuar Musa.

Annuar berkata pelantikan Zurainah yang menggantikan Zakaria Abdul Hamid yang telah tamat perkhidmatan pada 22 Mei lepas, selaras dengan Seksyen 4(1) Akta 244, Akta Perbadanan Kemajuan Filem Nasional Malaysia 1981 (Pindaan 2013), lapor Bernama.

“Saya yakin pelantikan Senator Zurainah yang mempunyai pengalaman luas dalam pelbagai bidang boleh membawa nafas dan iltizam baharu, bagi membantu perkembangan industri perfileman dan kreatif di negara ini,” katanya dalam kenyataan, hari ini.

Untuk rekod, Zurainah juga merupakan Ketua Wanita UMNO Wilayah Persekutuan.

Selain Ahli Dewan Negara Zurainah juga merupakan ahli Majlis Tindakan Ekonomi Negara, Ahli Lembaga Penduduk dan Pembangunan Keluarga (LPPKN), Pengarah Eksekutif Berjaya Corporation Berhad dan mengetuai Jabatan Hubungan Strategik Berjaya Corporation, serta menjadi pengarah kepada sejumlah anak syarikat Berjaya Assets Berhad.

Beliau juga merupakan pengarah di dalam Kumpulan UZMA dan turut aktif dalam aktiviti kemasyarakatan dan pertubuhan bukan kerajaan (NGO) seperti Ahli Lembaga Yayasan Pendidikan Cheras (YPC) dan Penasihat Persatuan Ibu Tunggal, Warga Emas dan OKU (PRIMAS).

Annuar percaya pihak berkepentingan dalam industri perfileman dan kreatif juga, akan terus memberikan sokongan kepada pelbagai inisiatif dan usaha yang bakal diketengahkan oleh kerajaan melalui FINAS, yang bermatlamatkan untuk memberi manfaat serta kesejahteraan kepada Keluarga Malaysia di peringkat tempatan serta antarabangsa.

Sementara itu, Annuar juga mengumumkan Tan Sri Mohamad Salim Fateh Din dilantik sebagai Pengerusi Interim Suruhanjaya Komunikasi dan Multimedia (SKMM), bagi menggantikan Datuk Dr. Fadhlullah Suhaimi Abdul Malek yang mengakhiri perkhidmatannya, semalam.

Annuar berkata pelantikan yang berkuat kuasa hari ini sehingga lantikan pengerusi baharu itu, adalah selaras dengan Akta Komunikasi dan Multimedia 1998 (Bahagian II, Seksyen 14 – Perjalanan sementara fungsi Pengerusi), di mana salah seorang Ahli Suruhanjaya boleh dilantik menjalankan tugas sebagai pengerusi apabila berlaku kekosongan jawatan tersebut.

Beliau turut yakin pelantikan Mohamad Salim akan membawa kesegaran dan suntikan baharu bagi membantu perkembangan industri telekomunikasi di negara ini.

“Mohamad Salim merupakan Naib Pengerusi Eksekutif Malaysian Resources Corporation Berhad (MRCB) dan sekarang turut berkhidmat sebagai Anggota Suruhanjaya kepada SKMM. Beliau sebelum ini pernah memegang jawatan Pengarah Urusan Kumpulan MRCB,” katanya.

Pengasas dan Pengarah Urusan Kumpulan Gapurna Sdn Bhd itu juga pernah menjawat pelbagai jawatan penting dalam pelbagai industri, termasuk sebagai Pengerusi Bukan Eksekutif Giant Malaysia dan Pengerusi Bukan Eksekutif British American Tobacco (Malaysia) Berhad.


314,835 kes baharu di India, tertinggi di dunia dalam sehari

India hari ini melaporkan lebih 300,000 jangkitan baharu Covid-19 dalam tempoh 24 jam lalu, jumlah harian tertinggi global, serta kadar kematian yang tinggi.

Pada Khamis, India melaporkan 314,835 kes baharu Covid-19 – melepasi jumlah tertinggi di dunia dalam satu hari iaitu 297,430 kes yang dicatatkan oleh Amerika Syarikat pada Januari lalu.

Menurut data Kementerian Kesihatan India, jumlah keseluruhan kes di India kini mencecah 15.93 juta, kedua tertinggidi dunia, sementara angka kematian mencapai 184,657.

Hospital di utara dan barat India termasuk di ibu kota, New Delhi, telah mengeluarkan notis mengatakan mereka hanya mempunyai oksigen perubatan yang boleh bertahan beberapa jam sahaja lagi bagi memastikan pesakit Covid-19 terus hidup.

Lebih dua pertiga hospital di seluruh India kini kekurangan katil dan doktor meminta pesakit tinggal di rumah.

Sekurang-kurangnya 24 pesakit sebuah hospital di Maharashtra di barat India dilaporkan meninggal dunia semalam ketika bekalan oksigen ke alat bantuan pernafasan mereka habis.

Pakar kesihatan mengatakan India mengurangkan kawalan ketika melihat virus itu semakin berkurangan pada musim sejuk lalu, termasuk membenarkan perhimpunan besar seperti majlis perkahwinan dan perayaan.

Perdana Menteri, Narendra Modi turut berdepan kecaman dan kritikan apabila berucap pada perhimpunan terbuka politik bagi pilihan raya tempatan dan membenarkan perayaan agama Hindu diteruskan.

Pada Khamis, walaupun jumlah jangkitan terus meningkat, orang ramai beratur panjang untuk membuang undi bagi memilih Ahli Dewan Undangan Negeri Bengal Barat.

Sementara tu, televisyen India menunjukkan imej orang ramai yang kehabisan oksigen perubatan memenuhi pusat perubatan di Uttar Pradesh.

Presiden Persatuan Perubatan Ahmedabad, Dr Kirit Gadhvi memberitahu situasi pandemik dan masalah oksigen semakin kritikal di India.

“Pesakit berusaha mendapatkan katil di hospital Covid-19. Terdapat kekurangan oksigen yang sangat teruk,” katanya. – Agensi


Malu lah sikit Puad, kamu kalah dalam pilihan raya: Razali

Datuk Mohd Puad Zarkashi perlu sedar diri dan ada sedikit perasaan malu kerana dirinya sendiri juga gagal dan lebih teruk lagi UMNO bahagian Batu Pahat kalah dalam pilihan raya lalu, kata Senator Datuk Razali Idris.

Ketua Badan Pimpinan Bersatu Terengganu itu membidas Puad yang juga Ahli Majlis Tertinggi UMNO kerana tidak sedar diri dan tidak layak untuk membuat desakan supaya Pengerusi Majlis Pemulihan Negara (MPN), Tan Sri Muhyiddin Yassin meletakkan jawatan.

“Dia (Puad) juga gagal dan (UMNO) kalah di Batu Pahat.

“Dia juga salah seorang pendesak supaya diadakan PRU15. Itulah siapa sebenarnya Mohd. Puad Zarkashi,” katanya dipetik laporan Utusan Malaysia.

Terdahulu, Puad menggesa Muhyiddin meletakkan jawatan selepas kenyataannya berhubung pembukaan sempadan negara dilihat bercanggah dengan keputusan Perdana Menteri, Datuk Seri Ismail Sabri Yaakob yang menyatakan belum sesuai berbuat demikian ekoran peningkatan kes Covid-19.

Bagaimanapun, Puad terlupa UMNO mengambil langkah mengadakan Pilihan Raya Negeri (PRN) Johor pada ketika Covid-19 masih menular dengan angka jangkitan meningkat setiap hari.

Malah, kerajaan negeri yang dipimpin Menteri Besar daripada UMNO turut membubarkan Dewan Undangan Negeri (DUN) Johor bagi memberi laluan PRN diadakan,

Muhyiddin sebelum ini mengesyorkan sempadan negara dibuka sepenuhnya untuk semua negara seawal 1 Mac ini tanpa keperluan kuarantin wajib.

Razali menjelaskan, beliau simpati dengan tindakanPuad yang terpaksa membuat kenyataan menghentam Muhyiddin yang merupakan Presiden Bersatu sedemikian semata-mata mahu kehadirannya dalam UMNO dan kalangan rakyat tidak dilupakan menjelang PRN Johor tidak lama lagi.

Dakwanya, berdasarkan rekod prestasi, Puad sudah lama ditolak oleh pengundi dan rakyat, malah dia tidak terpilih bertanding bagi kerusi Parlimen Batu Pahat pada Pilihan Raya Umum (PRU) 2018 lalu.

Sebaliknya, Ketua Wanita UMNO ketika itu, Haliza Abdullah dipilih sebagai calon, namun kalah kepada Datuk Mohd Rashid Hasnon.

Pada PRU-13, Puad kalah kepada calon PKR, Mohd Idris Jusi.

Sehubungan itu, Razali yang juga Ketua Bersatu Bahagian Marang menasihati rakyat terutama di Johor agar menilai sendiri kredibiliti Puad.


Pengamal media mula berkumpul di luar PMO, tunggu pengumuman bubar Parlimen

Pejabat Perdana Menteri (PMO) di Putrajaya menjadi tumpuan pengamal media yang mula berkumpul di luar perkarangan pintu masuk selepas spekulasi pembubaran Parlimen semakin bertiup kuat.

Beberapa wartawan tempatan dilihat mula berkumpul di luar perkarangan pintu masuk PMO di Putrajaya selepas media melaporkan Perdana Menteri (PM) Datuk Seri Ismail Sabri Yaakob sudah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk membubarkan Parlimen.

Semalam, media melaporkan Ismail Sabri menghadap Agong di Istana Negara kali kedua dalam tempoh empat hari bagi mendapat perkenan membubarkan Parlimen.

Pengamal media sudah mula berkampung di hadapan pintu protokol bangunan berkenaan sejak jam 8 pagi, bagi menantikan pergerakan PM dan mendapatkan perkembangan terkini.

Pintu protokol yang lazimnya ditutup pada cuti umum namun dilihat dibuka menimbulkan tanda tanya adakah akan ada pengumuman penting daripada PM hari ini.

Pada Khamis lalu, Ismail Sabri menghadap Yang di-Pertuan Agong di sebalik spekulasi mengaitkan pertemuan itu bagi memohon perkenan Seri Paduka untuk pembubaran Parlimen.

Bagaimanapun, Istana Negara menerusi catatan di Facebook memaklumkan, Seri Paduka berkenan menerima menghadap PM untuk mesyuarat pra-Kabinet.

Sementara itu, hasil semakan dan difahamkan, PM tidak mempunyai sebarang program rasmi di sebelah pagi hari ini.

Namun, Ahli Parlimen Bera itu dijadual menghadiri Perhimpunan Agung Kongres India Malaysia (MIC) ke-76 di Pusat Pameran dan Perdagangan Antarabangsa Malaysia (MITEC) pada jam 2.30 petang.

Selain itu, Ismail Sabri juga dijangka menghadiri mesyuarat khas MajlisTertinggi (MKT) UMNO malam ini, dipercayai bagi memperinci persiapan PRU15 serta memuktamadkan bentuk kerjasama dengan PAS pada pilihan raya umum ke-15 (PRU-15) kelak.

Sekiranya Parlimen dibubarkan hari ini iaitu sembilan bulan sebelum penggalnya tamat, PRU kemungkinan diadakan pada minggu pertama November, berdasarkan amalan Suruhanjaya Pilihan Raya (SPR) dalam PRU 2013 dan 2018.